**Likumprojekta "Grozījumi Finanšu instrumentu tirgus likumā" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Finanšu instrumentu tirgus likumā" (turpmāk – projekts) veicinās akcionāru ilgtermiņa iesaistīšanu akciju sabiedrību pārvaldē, kā arī veicinās akcionāru tiesību stiprināšanu.  Projekts regulē šādus jautājumus: akcionāru identificēšana un informācijas nodošana saistībā ar akcionāra tiesībām; aktīvu pārvaldnieku un pilnvaroto padomdevēju darbības pārredzamība; akcionāru tiesības balsot par vadītāju atalgojuma politiku un atalgojuma ziņojumu; saistīto pušu darījumi.  Projekts stāsies spēkā 2019. gada vidū. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Projekts ievieš Eiropas Parlamenta un Padomes 2017. gada 17. maija direktīvas (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu, (turpmāk – Direktīva) prasības. Direktīvas prasības ir jāievieš līdz 2019. gada 10. jūnijam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Direktīvas regulējums ir vērsts uz to, lai sekmētu akcionāru ilgtermiņa iesaisti akciju sabiedrību pārvaldībā. Direktīvas minimālā prasība ir šo regulējumu attiecināt tikai uz tām sabiedrībām, kuru juridiskā adrese ir Eiropas Savienības un Eiropas Ekonomikas zonas dalībvalstī un kuru akcijas atļauts tirgot dalībvalsts regulētajā tirgū. Direktīva ietver vairākus jautājumu blokus, t. sk.:  1) akcionāru identificēšana, tādas informācijas nodošana, kas saistīta ar akcionāru tiesībām, un akcionāru tiesību izlietošanas veicināšana;  2) aktīvu pārvaldītāju un pilnvaroto padomdevēju pārredzamība;  3) akcionāru tiesības balsot par vadītāju atlīdzības politiku un atalgojuma ziņojumu;  4) akcionāru iesaiste saistīto pušu darījumu apstiprināšanā.  Direktīvas prasības ieviešamas nacionālajā normatīvajā regulējumā ne vēlāk kā līdz 2019. gada 10. jūnijam. Vienlaikus Direktīvas regulējums saistībā ar akcionāru identificēšanu, akcionāru tiesību izmantošanu saistītās informācijas nodošanu, kā arī akcionāru tiesību izlietošanas veicināšanu (Direktīvas 2007/36/EK 3.a, 3.b un 3.c pants) ir ieviešams 24 mēnešu laikā pēc tam, kad Eiropas Komisija ir izstrādājusi attiecīgus īstenošanas aktus. Eiropas Komisija pieņēma īstenošanas aktu 2018. gada 3. septembrī, tāpēc šie Direktīvas aspekti ir ieviešami ne vēlāk kā 2020. gada 3. septembrī.  Šobrīd Latvijā ir 21 akciju sabiedrība, kuras akcijas ir iekļautas regulētajā tirgū (Baltijas oficiālais saraksts un Baltijas otrais saraksts). Speciālais regulējums attiecībā uz regulētajā tirgū iekļautajiem finanšu instrumentiem, kā arī emitentiem (kapitālsabiedrības, kuru akcijas ir iekļautas regulētā tirgū) ir iekļauts Finanšu instrumentu tirgus likumā (turpmāk – FITL). Savukārt Komerclikumā ietverts vispārīgs regulējums, kas attiecas uz visām akciju sabiedrībām un to akcionāru tiesībām.  **Atalgojuma politika un atalgojuma ziņojums**  Direktīva paredz regulējumu, kas vērsts uz akcionāru iesaisti vadītāju atlīdzības politikas noteikšanā, kā arī paredzēts pienākums sagatavot ikgadēju ziņojumu par iepriekšējo pārskata gadu attiecībā uz katram vadītājam individuāli izmaksāto atlīdzību. Direktīva paredz regulējumu sabiedrības vadītāju atalgojumam, jo atalgojums ir viens no sabiedrības galvenajiem instrumentiem, kā tiek ietekmēta un novērtēta sabiedrības vadītāju darbība, un ir svarīgi, ka kompetentās struktūras sabiedrībā atbilstīgā veidā nosaka atalgojuma politiku sabiedrībās un ka akcionāriem ir iespēja paust viedokli par savas sabiedrības atalgojuma politiku. Direktīva rada priekšnoteikumus akcionāru tiesību izmantošanai un akcionāru iesaistīšanai atalgojuma jautājumā. Informācijas atklāšana akcionāriem par vadītāju atalgojumu ir jo īpaši nepieciešama, lai viņi varētu novērtēt vadītāju atalgojumu un paust viedokli par vadītāju algas nosacījumiem un līmeni, kā arī par saikni starp algu un katra atsevišķa vadītāja sniegumu nolūkā nepieļaut tādas iespējamas situācijas, kad vadītāja atalgojuma apjoms nav pamatots, ņemot vērā konkrētā vadītāja sniegumu un sabiedrības darbības rādītājus. Savukārt atalgojuma politikas un atalgojuma ziņojuma publicēšana ir vajadzīga, lai ne tikai akcionāri, bet arī iespējamie ieguldītāji un ieinteresētās personas varētu novērtēt katra vadītāju atalgojumu, cik lielā mērā minētais atalgojums ir saistīts ar sabiedrības darbības rādītājiem un kā sabiedrība īsteno praksē savu atalgojuma politiku. Anonīmu atalgojuma ziņojumu publiskošana un publicēšana neļautu sasniegt minētos mērķus.  Atbilstoši Direktīvas 1. panta 2. punkta b) apakšpunktam ar terminu "vadītājs" Latvijas izpratnē ir saprotams kapitālsabiedrības valdes un padomes loceklis. Attiecībā uz akciju sabiedrībām, kuru akcijas iekļautas regulētajā tirgū, tiek piemēroti gan FITL, gan Komerclikuma noteikumi. Komerclikuma 268. panta pirmās daļas 9. un 11. punkts jau šobrīd paredz, ka tikai akcionāru sapulce ir tiesīga paredzēt atlīdzību padomes locekļiem, kā arī noteikt vispārējos principus, veidus un kritērijus valdes un padomes locekļu atlīdzības noteikšanai. Līdz ar to, ja akciju sabiedrībā tiek izstrādāta valdes vai padomes atalgojuma politika, tad tās apstiprināšana jau šobrīd ir akcionāru sapulces kompetencē. Vienlaikus ne Komerclikums, ne FITL neparedz, ka atalgojuma politika būtu obligāti izstrādājama. Akciju sabiedrībām, kuru akcijas iekļautas regulētajā tirgū, ir pienākums sagatavot paziņojumu par korporatīvo pārvaldību (FITL 56.2 pants), iekļaujot atsauci uz korporatīvās pārvaldības ieteikumiem, kurus akciju sabiedrība piemēro. NASDAQ Korporatīvās pārvaldības principi un ieteikumi to ieviešanā paredz akciju sabiedrībai ieteikumu ("ievēro vai paskaidro" princips) izstrādāt atalgojuma politiku, kurā nosaka valdes un padomes locekļiem piešķiramā atalgojuma vispārējos principus, veidus un kritērijus. Atbilstoši NASDAQ Korporatīvās pārvaldības principiem un ieteikumiem akcionāriem jābūt nodrošinātiem ar skaidru un izsmeļošu pārskatu par akciju sabiedrības pārvaldes institūciju locekļiem piemērojamo atalgojuma politiku. Akciju sabiedrībai būtu ieteicams reizi gadā sagatavot un publiskot atalgojuma ziņojumu. Ja kapitālsabiedrība nepiemēro kādu korporatīvās pārvaldības ieteikumu, tai ir pienākums norādīt pamatojumu šāda principa neievērošanai.  Atbilstoši NASDAQ mājaslapā pieejamai informācijai par emitentu finanšu pārskatiem ir redzams, ka šobrīd tikai dažas akciju sabiedrības pilnībā ievēro NASDAQ Korporatīvās pārvaldības principus attiecībā uz vadītāju atalgojumu. Lielākajai daļai emitentu nav izstrādāta atalgojuma politika vai arī šī informācija ir uzskatāma par konfidenciālu un netiek publiskota. Atbilstoši Gada pārskatu un konsolidēto gada pārskatu likuma 53. panta pirmās daļas 3. punktam arī emitenti finanšu pārskatos publisko tikai kopējo atalgojuma apmēru valdes un padomes locekļiem. Šobrīd lielākā daļa emitentu uzskata, ka informācija par katram padomes un valdes loceklim individuāli izmaksāto atalgojumu nav atklājama, jo tā ir konfidenciāla.  Projekts paredz, ka akciju sabiedrības, kuras akcijas ir iekļautas regulētajā tirgū, izstrādā, apstiprina un publicē atalgojuma politiku, kā arī izstrādā un publicē atalgojuma ziņojumu. Atalgojuma ziņojumā ietver detalizētu informāciju par iepriekšējā finanšu gadā katram esošajam un bijušajam valdes un padomes loceklim izmaksāto atlīdzību, piešķirto atlīdzību un atlīdzību, kas pienākas par iepriekšējo finanšu gadu. Atalgojuma politikā ietver visas iespējamās atalgojuma sastāvdaļas valdes un padomes locekļiem. Projekts detalizēti paredz kritērijus, kas obligāti ietverami atalgojuma politikā un atalgojuma ziņojumā.  Atalgojumu valdes un padomes locekļiem var maksāt tikai atbilstoši atalgojuma politikai. Ja tādas nav, tad atalgojumu var maksāt atbilstoši iepriekšējai akciju sabiedrības praksei. Ja akcionāru sapulce neapstiprina valdes izstrādāto atalgojuma politiku, tad valdei ir pienākums nākamajā akcionāru sapulcē atkal ietvert darba kārtības jautājumu par atalgojuma politikas apstiprināšanu, skaidrojot atalgojuma politikā veiktās izmaiņas. Ja apstiprinātajā atalgojuma politikā ir paredzēta tāda iespēja un ir izpildīti citi kritēriji, tad izņēmuma gadījumos (piemēram, krīzes apstākļos ir jāsamazina atalgojums arī vadītājiem vai arī gluži pretēji par lielāku atalgojumu jāpiesaista īpaši speciālisti krīzes situāciju novēršanai) akciju sabiedrība, sniedzot atbilstošu pamatojumu, var piemērot pagaidu atkāpi no atalgojuma politikas. Tomēr šāds izņēmums ir pieļaujams tikai gadījumos, ja tas atbilst kapitālsabiedrības interesēm. Ikvienu šādu izņēmuma gadījumu ir jāatspoguļo arī atalgojuma ziņojumā.  Atalgojuma politiku ir jāapstiprina akcionāru sapulcē vismaz reizi četros gados. Šāds pienākums ir arī gadījumā, ja atalgojuma politika netiek grozīta, proti, nav aizliegts "pārapstiprināt" atalgojuma politiku tādā pašā redakcijā. Piemēram, ja atalgojuma politika ir apstiprināta 2019. gada 1. novembra akcionāru sapulcē, tad nākamreiz ir jāveic apstiprināšana vismaz līdz 2023. gada 1. novembrim. Publiskojot atalgojuma politiku, norāda arī datumu, kad tika apstiprināta atalgojuma politika. Vienlaikus arī ikviens atalgojuma politikas grozījums ir uzskatāms par atalgojuma politikas apstiprinājumu, kas atkal atjauno četru gadu termiņu. Ja šo četru gadu termiņu neievēro, tad uzskatāms, ka atalgojuma politika nav spēkā un akciju sabiedrībai var piemērot sodu FITL paredzētajā kārtībā.  Projekta regulējums par atalgojuma politiku netiešā veidā ierobežo arī pašas akcionāru sapulces rīcību. Akcionāru sapulce atbilstoši Komerclikuma 268. panta pirmās daļas 9. punktam ir tiesīga noteikt atalgojumu padomes locekļiem. Projekts paredz, ka atlīdzība padomes locekļiem nevar būt pretrunā ar atalgojuma politiku. Līdz ar to, ja akcionāru sapulce padomes loceklim noteiks atlīdzību, kas neatbildīs atalgojuma politikai (arī politikā paredzētajam izņēmuma gadījumam), tad šāds akcionāru sapulces lēmums atbilstoši Komerclikuma 286. panta pirmās daļas 3. punktam būs prettiesisks. Ja akcionāru sapulce tomēr vēlas paredzēt citādāku atalgojumu padomes locekļiem, tad akcionāru sapulces darba kārtībā ir jāietver arī jautājums par atalgojuma politikas grozījumiem un jāpieņem attiecīgi grozījumi.  Lai nodrošinātu akcionāriem un potenciālajiem investoriem vieglu piekļuvi atalgojuma politikai un atalgojuma ziņojumam un lai iespējamie ieguldītāji un akcionāri būtu informēti par valdes un padomes locekļu atalgojumu, atalgojuma politika un atalgojuma ziņojums ir jāpublisko. Investoram pirms investīciju veikšanas (akciju pirkšanas) ir iespēja apskatīt atalgojuma politiku un atalgojuma ziņojumu un saprast, vai nepastāv risks, ka ir nesamērīgi liels atalgojums vadītājiem, kas varētu radīt risku investoru tiesību aizsardzībai vai pat liecināt par slēptajām dividendēm. Piemēram, akciju vērtība varētu būt mazāka, ja potenciālie investori savlaicīgi redzētu, ka lielākie akcionāri vienlaikus ir padomē vai valdē un līdzšinējā atalgojuma politika un ziņojums liecina, ka tas varētu būt veids, kā tiek apieta dividenžu izmaksa, proti, pastāv risks par mazākuma dalībnieku tiesību aizskārumu. Direktīva paredz, ka publiskošanas minimālā prasība attiecas uz akciju sabiedrības mājaslapu, tomēr Direktīva neliedz (t. sk. preambulas 32. apsvērums) iespēju dalībvalstīm noteikt papildu līdzekļus atalgojuma politikas un atalgojuma ziņojuma publiskošanai.  Projekts paredz, ka atalgojuma politika tiek publiskota akciju sabiedrības mājaslapā. Akciju sabiedrības aktuālā atalgojuma politika vienmēr ir bez maksas un publiski pieejama akciju sabiedrības mājaslapā. Vienlaikus ar atalgojuma politiku akciju sabiedrības mājaslapā tiek publiskots arī akcionāru sapulces balsojuma datums un balsojuma rezultāti. Projekts atšķirībā no FITL 54. panta trīspadsmitās daļas paredz, ka par balsojuma rezultātiem vienmēr ir sniedzama plašāka informācija (t. sk. balsstiesīgo akciju skaits, nodoto balsu skaits, nodoto "par" un "pret" balsu skaits), jo šajā gadījumā informācija par balsojuma rezultātiem ir nepieciešama ne tikai esošajiem akcionāriem, bet arī potenciālajiem investoriem. Akciju sabiedrībai nav pienākums mājaslapā publiskot vēsturiskās (neaktuālās) atalgojuma politikas, tomēr tas netiek arī liegts.  Projekts paredz, ka atalgojuma ziņojums ir bez maksas un publiski pieejams akciju sabiedrības mājaslapā, kā arī atalgojuma ziņojums vienlaikus ar gada pārskatu tiek iesniegts Finanšu un kapitāla tirgus komisijai (turpmāk – FKTK) un tiek publiskots arī oficiālajā regulētās informācijas centralizētās glabāšanas sistēmā (turpmāk – ORICGS), kas ir publiski pieejama bez maksas portālā [www.oricgs.lv](http://www.oricgs.lv). Projekts atbilstoši Direktīvas prasībām paredz, ka atalgojuma ziņojums ir publiski pieejams akciju sabiedrības mājaslapā 10 gadus. Daudzos gadījumos tikai pēc vairākiem gadiem ir iespējams novērtēt, vai piešķirtais atalgojums ir bijis atbilstīgs sabiedrības ilgtermiņa interesēm. Ir arī svarīgi spēt novērtēt valdes un padomes loceklim piešķirto atalgojumu visā laikposmā, kad viņš ir atradies konkrētas akciju sabiedrības valdē vai padomē. Vienlaikus, lai ierobežotu iejaukšanos valdes un padomes locekļu tiesībās uz privātumu un aizsargātu viņu personas datus, sabiedrības nedrīkst publiskot atalgojuma ziņojumā ietvertos personas datus ilgāk nekā 10 gadus. Pēc 10 gadu laikposma akciju sabiedrībai ir jādzēš no atalgojuma ziņojuma visi personas dati vai jāpārtrauc visa atalgojuma ziņojuma publiskošana mājaslapā. Tomēr tas neliedz sabiedrībai mājaslapā turpināt publiskot vispārēju informāciju par atalgojumu, kāds ir ticis maksāts vadītājiem (neatklājot vadītājus identificējošu informāciju).  Direktīva paredz, ka atalgojuma ziņojums tiek izstrādāts par iepriekšējo finanšu gadu, tiek izskatīts ikgadējā akcionāru sapulcē un to pārbauda revidents. Atbilstoši Komerclikuma 269. pantam kārtējā (ikgadējā) akcionāru sapulce ir tā, kurā pieņem lēmumu par gada pārskatu, kā arī atbilstoši Komerclikuma 176. panta pirmajai daļai un Gada pārskatu un konsolidēto gada pārskatu 91. panta pirmajai daļai akciju sabiedrības, kuras akcijas ir iekļautas regulētajā tirgū, gada pārskatu revidē (pārbauda) zvērināts revidents (vairāki zvērināti revidenti) vai zvērinātu revidentu komercsabiedrība (turpmāk ­ zvērināts revidents) atbilstoši Revīzijas pakalpojumu likumam. Līdz ar to projekts paredz atalgojuma ziņojuma izstrādi nesaraujami sasaistīt ar gada pārskata izstrādi, lai vienlaikus: izpildītu Direktīvā paredzētās prasības; samazinātu izdevumus, kas saistīti ar papildu maksu par pārbaudes procedūru veikšanu ārpus gada pārskata revīzijas (atalgojuma ziņojuma un citu gada pārskata sastāvdaļu revīzija (pārbaude) ir revīzijas pakalpojums Revīzijas pakalpojumu likuma izpratnē, kuru var sniegt viens un tas pats zvērināts revidents vai zvērinātu revidentu komercsabiedrība); atvieglotu akcionāriem, investoriem un uzraudzības iestādēm vienotu izpratni par atalgojuma ziņojuma izstrādes termiņiem; atvieglotu akcionāriem lēmumu pieņemšanu (izskatīšana kārtējā akcionāru sapulcē vienlaikus ar citām gada pārskata sastāvdaļām).  Projekts papildina FITL 56. panta uzskaitījumu un paredz, ka atalgojuma ziņojums tiek sagatavots kā atsevišķs dokuments un ir gada pārskata sastāvdaļa FITL izpratnē. Atalgojuma ziņojums nav uzskatāms par gada pārskata sastāvdaļu Gada pārskatu un konsolidēto gada pārskatu likuma izpratnē. Jau šobrīd informācijas un dokumentu apjoms, kas tiek iesniegts FKTK un Valsts ieņēmumu dienestam saistībā ar gada pārskatu, ir atšķirīgs, jo FKTK var iesniegt tikai revidētu gada pārskatu, bet Valsts ieņēmumu dienestam tiek iesniegts tikai akcionāru sapulcē apstiprināts un revidēts gada pārskats. Atšķiras arī gada pārskatu iesniegšanas termiņš. Projekts paredz, ka atalgojuma ziņojums ir gada pārskata sastāvdaļa tikai FITL izpratnē divu iemeslu dēļ. Pirmkārt, lai ievērotu fizisko personu datu aizsardzības prasības. Atalgojuma ziņojumu nevar iesniegt Valsts ieņēmumu dienestam kā gada pārskata sastāvdaļu, jo tas ar Uzņēmumu reģistra starpniecību tiktu publiskots un tehniski un juridiski nebūtu iespējams nodrošināt ietverto fizisko personu datu izslēgšanu pēc Direktīvā un projektā paredzētā 10 gadu termiņa. Savukārt ORICGS ir iespējams tehniski un juridiski paredzēt, ka pēc 10 gadu termiņa akciju sabiedrības atalgojuma ziņojums tiek automātiski izslēgts no ORICGS. Otrkārt, Direktīva paredz, ka par atalgojuma ziņojumu notiek tikai "konsultatīvs balsojums". Proti, akcionāru sapulce nevar noraidīt atalgojuma ziņojumu. Līdz ar to akciju sabiedrība var iesniegt FKTK revidētu atalgojuma ziņojumu kopā ar gada pārskatu vēl pirms tā apstiprināšanas akcionāru sapulcē, kas arī vairāk atbilst Direktīvā un projektā paredzētajiem mērķiem, jo akcionāri un potenciālie investori saņem informāciju pēc iespējas ātrāk.  Direktīva paredz, ka par atalgojuma ziņojumu ir nepieciešams "konsultatīvs balsojums", savukārt maziem un vidējiem uzņēmumiem ir jābūt iespējai atalgojuma ziņojumu vismaz apspriest ikgadējā akcionāru sapulcē. Šādu prasību mērķis ir paredzēt, ka akcionāri ir pienācīgi informēti un tiem ir iespēja paust savu viedokli, tomēr akcionāru sapulces negatīvs viedoklis (balsojums) nevar būt šķērslis atalgojuma ziņojuma izstrādei un publiskošanai. Latvijā nepastāv regulējums, kas paredzētu un definētu "konsultatīva balsojuma" izpratni. Latvijā ir iespējams iekļaut akcionāru sapulces darba kārtībā jautājumus, par kuriem nenotiek balsošana, bet tos tikai pieņem zināšanai. Par darba kārtībā iekļautiem jautājumiem ikvienam akcionāram ir iespēja saņemt papildu informāciju, uzdot jautājumus un paust savu viedokli. Līdz ar to Direktīvā lietotais termins "konsultatīvs balsojums" Latvijas regulējuma izpratnē faktiski nozīmē, ka konkrētais jautājums tiek iekļauts akcionāru sapulces darba kārtībā un tiek izskatīts akcionāru sapulcē. Arī komerctiesību eksperti projekta izstrādes gaitā atzina, ka par atalgojuma ziņojumu nav nepieciešams paredzēt atsevišķu balsojumu, jo balso par visu gada pārskatu (kopā ar pielikumiem) kopumā. Ja akcionāri vēlēsies īpaši diskutēt par atalgojuma ziņojumu, tad tas jau tāpat ir iespējams atbilstoši Komerclikuma vispārējam regulējumam, kā arī ir iespēja paust akcionāru viedokli un nostāju arī balsojuma veidā, vai pievienojot savus iebildumus protokolam. Akcionāru sapulces balsojums, ja tāds ir, neietekmē (balsojums ir tikai "konsultatīvs") arī atalgojuma ziņojuma publiskošanu, jo akciju sabiedrība revidēto atalgojuma ziņojumu kopā ar gada pārskatu var publiskot ORICGS pirms akcionāru sapulces balsojuma (FKTK tiek iesniegts revidētais gada pārskats, nevis akcionāru sapulces apstiprinātais). Savukārt akciju sabiedrība savā mājaslapā atalgojuma ziņojumu publisko kā atsevišķu dokumentu ne vēlāk kā pēc akcionāru sapulces neatkarīgi no tā, vai akcionāri ir pauduši iebildumus un vai kopumā gada pārskats tika apstiprināts.  Projekts paredz, ka FKTK var noteikt sodus akciju sabiedrībai tikai par objektīvi konstatējamiem faktiem – atalgojuma politika vai atalgojuma ziņojums nav publiskots projektā paredzētajā kārtībā. Projekts paredz, ka FKTK piemēros sodu tikai pašai akciju sabiedrībai, jo FKTK bez tiesvedības procesa nav iespējams viennozīmīgi konstatēt, vai par atalgojuma politikas vai ziņojuma publiskošanas pārkāpumiem ir vainojama valde, padome, akcionāru sapulce, zvērināts revidents vai pastāv citi iemesli. Vienlaikus akciju sabiedrībai būs iespēja vērst regresa prasību (piemērotā soda apmērā), ja par atalgojuma politikas vai ziņojuma nesagatavošanu ir vainojami valdes locekļi vai citas personas. FKTK nevērtēs iespējamos privāttiesiskus strīdus starp akciju sabiedrību un tās akcionāriem vai citām ieinteresētajām personām saistībā ar atalgojuma politikas vai atalgojuma ziņojuma kvalitāti un saturu. Turklāt gan projekts, gan vispārējais Komerclikuma regulējums jau paredz citus aizsardzības līdzekļus un mehānismus atalgojuma politikas un atalgojuma ziņojuma kvalitātes kontrolei.  Aizskartajai personai (akcionāram) pastāv iespēja vērsties pret kapitālsabiedrību vai tās amatpersonām ar dažāda veida prasībām, t. sk. prasība par informācijas izsniegšanu atbilstoši Komerclikuma 283. pantam (ja uzskata, ka amatpersonas nav sniegušas pietiekošu informāciju), prasību par zaudējumu atlīdzību atbilstoši Komerclikuma 169. pantam (ja nepareiza vai nepilnīga informācija ir radījusi zaudējumus). Civiltiesiskie līdzekļi ir arī atbildīgo amatpersonu atsaukšana un jaunas valdes un padomes ievēlēšana (Komerclikuma 296. panta septītā daļa un 306. panta otrā daļa), kā arī pastāv iespēja atcelt dalībnieku sapulces lēmumus, ja tie pieņemti, balstoties uz amatpersonu nepareizi vai nepilnīgi sniegtu informāciju (Komerclikuma 286. panta pirmās daļas 7. punkts).  Atalgojuma politikas izstrāde primāri ir valdes pienākums, jo valde ir vienīgā institūcija, kurai ir visa nepieciešamā informācija, lai ņemtu vērā visus kritērijus un izstrādātu kvalitatīvu atalgojuma politiku. Atbilstoši Komerclikuma 292. panta pirmās daļas 6. punktam arī padome sniedz savu viedokli (atzinumu) par valdes izstrādāto atalgojuma politiku, t. sk. kontrolē, lai atalgojuma politika būtu skaidra un saprotama un atbilstu kapitālsabiedrības interesēm. Savukārt atbilstoši Komerclikuma 283. pantam akcionāriem ir tiesības akcionāru sapulces laikā uzdot jautājumus par atalgojuma politiku, kā arī akcionāri var neapstiprināt atalgojuma politiku un likt pārstrādāt, ja atalgojuma politika ir izstrādāta nekvalitatīvi vai neatbilst kapitālsabiedrības interesēm. Pārstrādātajā atalgojuma politikā arī skaidro, kā ir ņemti vērā akcionāru viedokļi. Nepieciešamības gadījumā akcionāri vai valde atbilstoši Komerclikuma 285. panta pirmās daļas 7. punktam un 287. panta pirmās daļas 2. punktam var lūgt akcionāru iebildumus vai atšķirīgos viedokļus norādīt arī akcionāru sapulces protokolā, lai būtu nepārprotami skaidrs, kādi aspekti atalgojuma politikā ir pārstrādājami.  Atalgojuma ziņojuma izstrāde ir valdes pienākums, jo valde ir vienīgā institūcija, kurai ir visa nepieciešamā informācija atalgojuma ziņojuma sagatavošanai. Atbilstoši Komerclikuma 174. pantam un 292. panta pirmās daļas 6. punktam viedokli par atalgojuma ziņojumu pauž arī padome, kā arī finanšu datu pareizību pārbauda zvērināts revidents. Akcionāri var vērsties pret akciju sabiedrību vai tās valdi, ja atalgojuma politikā vai atalgojuma ziņojumā ietvertā informācija faktiski neatbilst patiesībai vai arī tā ir izstrādāta nekvalitatīvi vai neatbilstoši projektā paredzētajām prasībām. Vienlaikus atalgojuma politikā un atalgojuma ziņojumā ietvertā informācija un tās kvalitāte var iespaidot esošo un potenciālo investoru attieksmi pret kapitālsabiedrību un investīciju politiku, kas ilgtermiņā atspoguļojas akciju sabiedrības un tās akciju tirgus vērtībā. Savukārt Direktīva paredz, ka Eiropas Komisija izstrādās pamatnostādnes (nesaistošas vadlīnijas), lai skaidrotu atalgojuma ziņojumā ietveramo informāciju. Šīs pamatnostādnes varētu palīdzēt akciju sabiedrībām izstrādāt kvalitatīvu atalgojuma politiku un ziņojumu.  Projekta pārejas noteikumi paredz, ka atalgojuma politika ir jāizstrādā, jāapstiprina un jāpublisko ne vēlāk kā līdz pārejas noteikumos paredzētajam termiņam. Ja akcionāru sapulcē tiek izskatīts šis jautājums, tomēr atalgojuma politika netiek apstiprināta, tad valdei būs pienākums nākamajā akcionāru sapulcē iesniegt pārskatītu atalgojuma politiku. Proti, pēc pārejas noteikumos minētā termiņa visām akciju sabiedrībām, kuru akcijas ir iekļautas regulētajā tirgū, ir jābūt mājaslapā publiskotai aktuālajai atalgojuma politikai.  Projekts paredz, ka akciju sabiedrībai būs pienākums izstrādāt atalgojuma ziņojumu par to finanšu gadu, kas sāksies pēc projekta spēkā stāšanās. Atalgojuma ziņojums ir jāizstrādā arī gadījumā, ja akciju sabiedrībai vēl nav apstiprināta atalgojuma politika. Vienlaikus projektā ietvertie pārejas noteikumi paredz, ka informācija par pēdējo piecu finanšu gadu ikgadējo salīdzinājumu (projektā ietvertā FITL 59.4 panta pirmās daļas 3. punkts) ir jāatklāj pakāpeniski. Piemēram, 2020. gadā ir pienākums sniegt informāciju tikai par 2019. gada finanšu gadu, 2021. gadā – par 2019. un 2020. gadu, bet 2024. gadā jau tiek pilnībā izpildīta prasība par 5 gadu salīdzinājumu. Tām akciju sabiedrībām, kuru akcijas tiek iekļautas regulētajā tirgū pēc projekta spēkā stāšanās tiks piemērots līdzīgs princips. Proti, šādām akciju sabiedrībām atalgojuma ziņojumu un ikgadējo izmaiņu salīdzinājumu ir jāsniedz tikai par tiem finanšu gadiem, kas sākušies pēc akciju iekļaušanas regulētajā tirgū. Pretējā gadījumā jaunajām akciju sabiedrībām būtu nelabvēlīgāki noteikumi un lielāks administratīvais slogs.  **Saistīto pušu darījumi**  Direktīvas preambulas apsvērumi skaidro, ka darījumi ar saistītām pusēm var kaitēt sabiedrībām un to akcionāriem, jo tie var sniegt saistītajai pusei iespēju piesavināties vērtību, kas pieder sabiedrībai. Tādējādi ir svarīgi atbilstīgi drošības pasākumi sabiedrību un akcionāru interešu aizsardzībai. Sabiedrībai ir publiski jāpaziņo par nozīmīgiem un netipiskiem darījumiem, vēlākais, darījuma noslēgšanas brīdī, norādot saistīto pusi, darījuma datumu un vērtību un jebkuru citu informāciju, kas nepieciešama, lai novērtētu darījuma godīgumu. Šāda veida darījuma publiskošana, piemēram, sabiedrības tīmekļa vietnē vai citos viegli pieejamos līdzekļos, ir nepieciešama, lai akcionāri, kreditori, darbinieki un citas ieinteresētās personas būtu informētas par šādu darījumu iespējamo ietekmi uz sabiedrības vērtību. Precīza saistītās puses identifikācija ir nepieciešama, lai labāk novērtētu ar darījumu saistītos riskus un ļautu apstrīdēt darījumu.  Latvijā regulējums par saistīto pušu darījumiem tika ieviests vēl pirms Direktīvas spēkā stāšanās. Komerclikumā sākotnējais regulējums (139.1 un 139.3 pants) bija jau no 2012. gada, bet saistībā ar **Ekonomiskās sadarbības un attīstības organizācijas** jeb OECD (angliski - *Organisation for Economic Co-operation and Development*) rekomendācijām tika pārstrādāts un jaunais regulējums (184.1 un 184.2 pants) stājās spēkā 2017. gada 13. jūlijā. Saistībā ar OECD rekomendācijām tika izstrādāti un 2017. gada 4. oktobrī stājās spēkā arī attiecīgi grozījumi FITL (59.1 pants). OECD rekomendāciju ieviešanas laikā tika pēc iespējas ņemtas vērā arī Direktīvas projektā ietvertās prasības, tomēr Direktīvas gala redakcijā tika veikti grozījumi. Līdz ar to projekts paredz tikai tādus FITL grozījumus, kas novērš neatbilstības ar Direktīvas minimālajām prasībām:  1) pienākums paziņot par nozīmīgu un netipisku saistīto pušu darījumu ne vēlāk kā darījuma noslēgšanas brīdī;  2) pienākums publiskojamajā informācijā norādīt arī darījuma datumu;  3) pienākums publiskot arī meitas sabiedrības nozīmīgos un netipiskos darījumus ar mātes sabiedrības saistīto pusi.  Direktīva nepārprotami paredz, ka par netipisku un nozīmīgu saistīto pušu darījumu paziņo vēl pirms tā galīgas noslēgšanas, bet ne vēlāk kā darījuma noslēgšanas brīdī. Projekta izstrādes gaitā tika identificēts, ka praksē varētu būt grūtības identificēt konkrēto brīdi, kad darījums ir uzskatāms par noslēgtu. Atbilstoši Civillikuma 1533. pantam darījums varētu tikt uzskatīts par noslēgtu, kad ir notikusi vienošanās par darījuma būtiskajām sastāvdaļām. Darījums ir uzskatāms par noslēgtu arī tad, ja ir paredzēti atliekoši nosacījumi, proti, tas vēl nav stājies spēkā, bet jau ir panākta galīga vienošanās. Savukārt atbilstoši Dokumentu juridiskā spēkā likuma 4. pantam, lai dokumentam būtu juridisks spēks, ir jānorāda arī dokumenta datums. Proti, darījuma puses līgumā var nenorādīt konkrētu noslēgšanas brīdi (pulksteņa laiku), bet tikai datumu. Līdz ar to Latvijas tiesību sistēmas izpratnē nebūtu atbilstoši lietot terminu "brīdis", kas arī praksē ir grūti konstatējams termiņš. Vienlaikus arī FKTK uzraudzības funkcijas ietvaros parasti nevar kategoriski pārliecināties par darījuma noslēgšanas brīdi, tāpēc nebūtisku pārkāpumu gadījumā strīds par neatbilstošā termiņā publiskotu saistīto pušu darījumu jebkurā gadījumā varētu tikt risināts civiltiesiskā kārtībā.  Direktīvas minimālā prasība ir šo regulējumu attiecināt tikai uz tādiem saistīto pušu darījumiem, kas (atbilstoši FITL terminoloģijai) vienlaikus ir netipiski un nozīmīga apjoma. FITL regulējums jau šobrīd ir stingrāks un paredz publiskot gan netipiskus, gan nozīmīgus darījumus. Netipiskiem darījumiem (neatkarīgi no tā, vai tie ir nozīmīgi) atbilstoši FITL 59.1 panta otrajai un trešajai daļai un Komerclikuma 184.2 panta pirmajai daļai ir jāsaņem padomes piekrišana pirms darījuma noslēgšanas. Nozīmīgiem darījumiem (kuri vienlaikus nav netipiski) ir piemērojama tikai publiskošanas prasība. Savukārt darījumiem, kas vienlaikus ir gan netipiski, gan nozīmīgi ir nepieciešama gan padomes piekrišana, gan publiskošana FITL paredzētajā kārtībā. Lai saistīto pušu darījumu varētu apstiprināt padomē, valdei atbilstoši Komerclikuma 184.2 panta trešajai daļai jau ir jāsniedz padomei visa informācija, kas faktiski nepieciešama arī publiskošanai. Šādas informācijas sniegšana padomei arī nozīmē, ka valde jau ir panākusi vienošanos par visām darījuma būtiskajām sastāvdaļām. Arī praksē, slēdzot netipisku saistīto pušu darījumu, līgumā var paredzēt, ka tas stājas spēkā līdz ar apstiprināšanu padomē. Savukārt nozīmīga apjoma darījumiem, kuri vienlaikus nav netipiski, nav obligāti jāsaņem padomes piekrišana, tāpēc šādos gadījumos nebūtu samērīgi prasīt obligātu informācijas publiskošanu vēl pirms darījuma noslēgšanas. Līdz ar to, lai ieviestu Direktīvas minimālās prasības, projekts paredz, ka attiecībā uz nozīmīga apjoma darījumiem tiek saglabāts esošais publiskošanas termiņš (nekavējoties pēc darījuma noslēgšanas), savukārt darījumiem, kas ir netipiski (neatkarīgi no tā, vai tie vienlaikus ir nozīmīgi), tiek paredzēts ātrāks publiskošanas termiņš - ne vēlāk kā dienā, kad saistīto pušu darījums ir apstiprināts Komerclikumā noteiktajā kārtībā (padomē vai akcionāru sapulcē).  Direktīva paredz ziņot arī par meitas sabiedrību darījumiem ar mātes sabiedrības saistīto pusi. Vienlaikus, mātes sabiedrībai varētu būt grūtības iegūt informāciju par šādu darījumu esamību. Tomēr netipisku darījumu noslēgšanai ar saistīto pusi ir jāsaņem padomes vai, ja tādas nav, dalībnieku sapulces piekrišana. Dalībnieku sapulcē piedalās mātes sabiedrības valde, tāpēc parasti mātes sabiedrība ir informēta par šāda veida darījumiem. Papildus mātes sabiedrība var nodrošināt šādas informācijas iegūšanu, paredzot atbilstošas prasības meitas sabiedrības statūtos (papildu prasības darījumu noslēgšanai). Līdz ar to projekts paredz, ka prasība ziņot par meitas sabiedrību darījumiem ar mātes sabiedrības saistīto pusi ir attiecināma uz minimālo Direktīvas tvērumu, proti, mātes sabiedrībai ir jāziņo FITL paredzētajā kārtībā tikai par tādiem meitas sabiedrības darījumiem ar mātes sabiedrības saistīto pusi, kas vienlaikus ir netipiski un nozīmīgi.  Direktīva saistīto pušu darījumu kontekstā nedefinē un neskaidro terminu "meitas sabiedrība". Projekts paredz lietot terminu "meitas sabiedrība" FITL 1. panta otrās daļas 2. punkta izpratnē. Minētais termins pēc būtības arī sakrīt ar Gada pārskatu un konsolidēto gada pārskatu likuma 61. un 62. pantā lietoto terminoloģiju. Šāda "meitas sabiedrības" izpratne ir vērsta arī uz mazākuma dalībnieku un potenciālo investoru aizsardzību, jo aptver jebkuru kontrolē esošu sabiedrību. Šāda izpratne arī atvieglos informācijas norādīšanu finanšu pārskatos, jo būs vienota izpratne par meitas sabiedrībām.  Direktīva (9.c panta 6. punkts) pieļauj paredzēt konkrētus izņēmumus attiecībā uz darījumu veidiem vai darījumu subjektiem. Projekts neparedz izņēmumus, jo jebkurš izņēmums samazinātu mazākuma akcionāru interešu aizsardzību. Turklāt esošais saistīto pušu darījumu regulējums pastāv jau no 2017. gada un līdz šim nav identificētas būtiskas prakses problēmas saistībā ar izņēmumu neesamību.  **Balsošanas rezultāti**  FITL 54. panta trīspadsmitā daļa šobrīd paredz stingrākas prasības nekā Direktīvas 2007/36/EK 14. panta 1. punkts, jo paredz norādīt arī akcionāru sapulcē piedalījušos balsstiesīgo akcionāru skaitu. Atbilstoši Komerclikuma 285. pantam akcionāru skaits arī nav akcionāru sapulces protokolā obligāti norādāmā informācija. Līdz ar to šāds pienākums varētu radīt papildu slogu akciju sabiedrībām. Grozījumi FITL 54. pantā paredz, ka turpmāk ir jānorāda nevis akcionāru skaits, bet tikai piedalījušos balsstiesīgo akciju skaits. Šāda prasība projektā ietverta arī attiecībā uz balsojumu par atalgojuma politiku.  **Akcionāru identitātes noskaidrošana**  Lai veicinātu akcionāru ilgtermiņa iesaisti akciju sabiedrību pārvaldē, projekts paredz akciju sabiedrībām tiesības noskaidrot savus akcionārus, kā arī iegūt to kontaktinformāciju (adresi vai e-pasta adresi, ja tāda ir pieejama, kā arī citu informāciju). Plānots, ka akciju sabiedrības iespējas noskaidrot savus akcionārus un tieši komunicēt ar tiem sekmēs akcionāru ilgtermiņa iesaisti akciju sabiedrības pārvaldībā.  Direktīva paredz iespēju noteikt minimālo līdzdalības slieksni attiecībā uz akcionāru identificēšanu. Šis slieksnis nevar pārsniegt 0,5 % no sabiedrības balsstiesīgo akciju skaita. Ņemot vērā Latvijā reģistrētu akciju sabiedrību akcionāru struktūru (lielai daļai akcionāru pieder niecīgs balsstiesīgo akciju skaits), kā arī vairumu citu dalībvalstu plānus neizmantot Direktīvā paredzēto izvēles iespēju, projekts paredz, ka tiesības identificēt akciju sabiedrības akcionārus attieksies uz ikvienu akciju sabiedrības akcionāru neatkarīgi no tam piederošo balsstiesīgo akciju skaita. Tādējādi projekts vērsts uz to, lai arī mazākuma akcionāri tiktu aktīvāk iesaistīti akciju sabiedrību pārvaldē.  Ievērojama daļa no akciju sabiedrības akcionāriem vēl joprojām ir iekļauti sākotnējā reģistrā, kuru uztur Nasdaq CSD SE. Proti, šajā reģistrā ir personas, kuras ir ieguvušas akciju sabiedrības akcijas privatizācijas ietvaros notikušās sākotnējās izvietošanas rezultātā vai pēc akciju laišanas publiskajā apgrozībā un nav šīs akcijas pārvedušas (dereģistrējušas) uz sev piederošu finanšu instrumentu kontu kredītiestādē vai ieguldījumu brokeru sabiedrībā. Ieraksti sākotnējā reģistrā tika veikti par akcionāriem automātiski, ja vien akcijas bija iegūtas privatizācijas vai sākotnējās izvietošanas rezultātā. Tā kā ieraksti sākotnējā reģistrā par šiem akcionāriem var būt veikti sen, tad informācija par šiem akcionāriem var būt nepilnīga vai pat neaktuāla, piemēram, persona, kurai akcijas savulaik piederēja, ir mirusi, bet mantinieks nezina par šādu mantojumu, mainījusies personas kontaktinformācija vai arī uzvārds. Līdz ar to var būt situācijas, kad Nasdaq CSD SE kā par sākotnējā reģistra uzturēšanu atbildīgā iestāde nevar akciju sabiedrībai sniegt to informāciju par akcionāriem, kas izriet no Komisijas 2018. gada 3. septembra Īstenošanas regulas 2018/1212, ar ko nosaka minimālās prasības, lai attiecībā uz akcionāru identifikāciju, informācijas nodošanu un akcionāru tiesību izmantošanas veicināšanu īstenotu Eiropas Parlamenta un Padomes Direktīvu 2007/36/EK (turpmāk - Īstenošanas regula).Līdz ar to Nasdaq CSD SE informāciju par sākotnējā reģistrā iekļautajiem akciju sabiedrību akcionāriem var sniegt tikai tādā apjomā, kādā Nasdaq CSD šī informācija ir pieejama.  Projekts paredz, ka akciju sabiedrībai ir tiesības prasīt informāciju par tās akcionāriem no jebkura starpnieku ķēdē esoša starpnieka (finanšu instrumentu konta uzturētāja). Ja akcijas tiek turētas ar vairāku starpnieku starpniecību, tad pēc akciju sabiedrības pieprasījuma šī informācija secīgi starpnieku ķēdes ietvaros tiek nodota nākamajam starpniekam. Ja starpniekam ir informācija par akciju sabiedrības akcionāru, tas šo informāciju nodod tieši akciju sabiedrībai vai tās pilnvarotai personai. Vienlaikus ar projektu ieviesta Direktīvā paredzētā iespēja noteikt centrālo vērstpapīru depozitāriju, kurā sākotnēji iegrāmatotas akciju sabiedrības akcijas, kā atbildīgo attiecībā uz akcionāru identificējošās informācijas apkopošanu. Lai gan šī ir dalībvalsts izvēle, secināms, ka akciju sabiedrībai, pieprasot informāciju no ķēdē esošiem starpniekiem, būtu ļoti sarežģīti vai pat neiespējami noskaidrot visus savus akcionārus. Proti, akciju sabiedrība akcionāru identificēšanā var "izlaist" centrālo vērtspapīru depozitāriju un ar informācijas pieprasījumu vērsties pie katra centrālā vērtspapīru depozitārija dalībnieka (<https://nasdaqcsd.com/services/services-to-account-operators/list-of-account-operators/>). Turklāt ne pie visiem centrālā vērtspapīru depozitārija dalībniekiem vienmēr tiks turētas konkrētas akciju sabiedrības akcijas. Tādējādi, informācijas pieprasīšana no visiem dalībniekiem, var būt lieks administratīvais slogs. Garākas starpnieku ķēdes gadījumā akciju sabiedrībai būs sarežģīti iegūt informāciju par to, kas ir nākamie starpnieki pēc centrālā vērtspapīru depozitārija un tā dalībniekiem. Tāpat jāņem vērā, ka starpnieku ķēdē esošie starpnieki var atrasties dažādās valstīs. Līdz ar to akciju sabiedrībai būtu jāiegulda lieli resursi, lai noskaidrotu visus iespējamos starpniekus, kuri tur attiecīgās sabiedrības akcijas. Tādējādi, akciju sabiedrībai pieprasot informāciju no starpniekiem, kas seko pēc centrālā vērtspapīru depozitārija un tā dalībniekiem, būtu arī praktiski sarežģīti un laikietilpīgi realizēt akcionāru identitātes noskaidrošanu. Informācija būtu jāpieprasa no visiem starpniekiem, lai nodrošinātu, ka neviens starpnieks nav izlaists un ir iegūta pilnīga informācija par akciju sabiedrības akcionāriem. Tādējādi secināms, ka centrālā vērtspapīru depozitārija noteikšana par atbildīgo attiecībā uz akcionāru identificējošās informācijas apkopošanu Latvijā ir akciju sabiedrībai ērtākais un reālākais veids akcionāru noskaidrošanai.  Projekts paredz ierobežojumus attiecībā uz to, cik ilgi akciju sabiedrība un starpnieks var glabāt informāciju par akcionāriem. Akcionāru identificējošās informācijas noskaidrošana un šīs informācijas glabāšana ir saistīta ar mērķi veicināt saziņu ar akcionāriem un to tiesību realizēšanu. Ņemot vērā minēto, projekts paredz, ka informāciju par akcionāriem var glabāt ne ilgāk par 12 mēnešiem no brīža, kad starpnieks vai akciju sabiedrība ir uzzinājusi, ka persona ir zaudējusi akcionāra statusu. Šādas normas esamība neliedz starpniekam vai akciju sabiedrībai datus glabāt ilgāk, ja tas ir pamatojams un atļauts ar citiem normatīvajiem aktiem.  Plānotie FITL noteikumi attieksies tikai uz tām regulētajā tirgū esošajām akciju sabiedrībām, kuras juridiskā adrese ir Latvijā. Respektīvi, ja Latvijā reģistrētas akciju sabiedrības akcijas būs iekļautas citas dalībvalsts regulētajā tirgū, akcionāru identificēšanai un informēšanai par akcionāru tiesību izlietošanu būs piemērojams FITL.  Eiropas Parlamenta un Padomes 2014. gada 23. jūlija regulas (ES) Nr. 909/2014 par vērtspapīru norēķinu uzlabošanu Eiropas Savienībā, centrālajiem vērtspapīru depozitārijiem un grozījumiem Direktīvās 98/26/EK un 2014/65/ES un Regulā (ES) Nr. 236/2012 49. pants ļauj iegrāmatot akcijas jebkurā dalībvalsts centrālajā vērtspapīru depozitārijā. Ja Latvijā reģistrēta akciju sabiedrība būs sākotnēji iegrāmatojusi savas akcijas citas dalībvalsts centrālajā vērtspapīru depozitārijā, akcionāru identifikācija notiks atbilstoši FITL noteikumiem. Tas nozīmē, ka gadījumā, ja šīs citas dalībvalsts, kurā iegrāmatotas Latvijā reģistrētas akciju sabiedrības akcijas, normatīvie akti paredzēs, piemēram, līdzdalības slieksni akcionāru identifikācijai, tad šie izņēmumi netiks attiecināti uz Latvijā reģistrēto akciju sabiedrību.  FKTK būs atbildīga par projektā ietvertās FITL D sadaļas III2nodaļas noteikumu izpildes uzraudzību. Galvenais kritērijs tam, lai starpnieks pakļautos FKTK uzraudzībai, ir pakalpojumu sniegšana attiecībā uz tādas akciju sabiedrības akciju turēšanu, kuras juridiskās adreses atrašanās vieta ir Latvijā. Proti, FKTK uzraudzīs tos starpniekus, kas saviem klientiem sniedz pakalpojumus attiecībā uz Latvijā reģistrētas akciju sabiedrības akcijām, kuras iekļautas dalībvalsts regulētajā tirgū. Turklāt FKTK uzraudzība aptvers starpniekus neatkarīgi no to juridiskās adreses vai galvenā biroja atrašanās vietas.  **Informācijas nosūtīšana**  Projekts paredz pienākumu akciju sabiedrībai savlaicīgi nosūtīt starpniekam informāciju, kas nepieciešama akcionāra tiesību izmantošanai, piemēram, informāciju par tiesībām piedalīties akcionāru sapulcē, sniegt priekšlikumus par darba kārtību, kā arī informāciju par korporatīvajiem notikumiem (dividenžu izmaksu, akciju konversiju u. c. notikumiem). Ja informācija, kas nepieciešama akcionāra tiesību izmantošanai, ir publicēta akciju sabiedrības mājaslapā, akciju sabiedrība var prasīt starpniekiem, lai akcionāram tiktu nosūtīts paziņojums ar norādi, kur akciju sabiedrības mājaslapā šī informācija ir pieejama (piemēram, saite uz attiecīgo informāciju vai precīzs mājaslapas sadaļas apraksts, kas ļauj akcionāram viegli atrast vajadzīgo informāciju). Projektā vispārīgi nostiprinātas arī akcionāra tiesības ar starpnieku starpniecību nodot informāciju akciju sabiedrībai. Detalizēta kārtība informācijas nosūtīšanai noteikta Īstenošanas regulā.  **Akcionāru tiesību izmantošanas veicināšana**  Projekta mērķis ir panākt, lai starpnieki sekmētu akcionāra tiesību izmantošanu. Projektā vispārīgi nostiprināts princips starpniekam veikt visus iespējamos pasākumus, lai veicinātu akcionāra tiesību izlietošanu, t. sk. piedalīšanos akcionāru sapulcē. Starpnieks pats akcionāru sapulcē var piedalīties tikai akcionāra tiešā uzdevumā. Gadījumos, kad balsošana akcionāru sapulcē notiek, izmantojot elektroniskos līdzekļus, projekts nosaka vispārīgas tiesības personām saņemt apstiprinājumu, ka akciju sabiedrība ir saņēmusi elektroniskā veidā nodotās balsis. Tāpat projekts paredz akcionāram tiesības prasīt apstiprinājumu, ka viņa elektroniski nodotās balsis ir normatīvajos aktos noteiktajā kārtībā reģistrētas. Projekts paredz, ka mēneša laikā pēc attiecīgās akcionāru sapulces, kurā akcionārs piedalījies un balsojis, tas varēs pieprasīt informāciju, lai pārliecinātos, ka viņa nodotās balsis ir pareizi reģistrētas un saskaitītas. Detalizēta kārtība attiecībā uz akcionāra tiesību izmantošanas veicināšanu noteikta Īstenošanas regulā.  Arī šobrīd atbilstoši FITL 129.1 pantam finanšu instrumentu turēšanas kā ieguldījumu blakuspakalpojuma sniegšanas gadījumā, ieguldījumu brokeru sabiedrībai un kredītiestādei, kā arī citām personām, kuras ir tiesīgas sniegt portfeļa pārvaldības pakalpojumu, ir pienākums sniegt finanšu instrumenta īpašniekam informāciju, kas nepieciešama no šī finanšu instrumenta izrietošo tiesību realizācijai. Ņemot vērā Direktīvā noteiktās prasības, ar projektu noteikta detalizēta kārtība tikai attiecībā uz dalībvalstī regulētā tirgū iekļautajām akcijām kā finanšu instrumentiem. Projekts nemaina kārtību, kādā ieguldījumu brokeru sabiedrības un kredītiestādes informē citu finanšu instrumentu īpašniekus attiecībā uz to tiesību realizēšanu, ko rada šo citu finanšu instrumentu īpašumtiesības.  **Trešo valstu starpnieki**  Projekts noteic, ka par starpnieku ir uzskatāms centrālais vērtspapīru depozitārijs, kredītiestāde, ieguldījumu brokeru sabiedrība, kā arī cita persona, kas sniedz finanšu instrumenta konta uzturēšanas un sabiedrības akciju turēšanas pakalpojumus neatkarīgi no starpnieka juridiskās adreses vai galvenā biroja atrašanās vietas. Eiropas Savienības un Eiropas Ekonomikas zonas valstu ietvaros visiem starpniekiem būs līdzīgas prasības attiecībā uz akcionāru identificēšanas nodrošināšanu un informācijas pārsūtīšanu, savukārt gadījumā, ja būs iesaistīts trešās valsts starpnieks (starpnieka juridiskā adrese vai galvenā biroja atrašanās vieta nav dalībvalstī), tad jaunā regulējuma prasību izpilde praktiski var būt daudz sarežģītāka. Lai arī Direktīvā tieši uzsvērts, ka prasības par akcionāru identitātes noskaidrošanu attiecināmas arī uz trešo valstu starpniekiem, tomēr šo trešo valstu starpnieku nacionālie normatīvie akti var neparedzēt Direktīvai līdzīgu regulējumu. Šādā gadījumā pastāv risks, ka trešo valstu starpnieki var nepildīt Direktīvā paredzētās prasības. Lai nodrošinātu, ka arī trešo valstu starpniekam pēc būtības ir saistošs projektā noteiktais regulējums par informācijas sniegšanu un pārsūtīšanu, projekts paredz, ka Latvijā reģistrēts starpnieks līgumos ar trešo valstu starpniekiem iekļauj noteikumus, kas nodrošina šī projekta prasību par akcionāru identifikāciju un informācijas apmaiņu par akcionāra tiesību izlietošanu, izpildi. Gadījumā, ja trešās valsts starpniekiem būs līgumiskas attiecības ar citu trešās valsts starpnieku, tad, lai nodrošinātu savu līgumisko attiecību izpildi ar pirmo starpnieku no Eiropas Ekonomiskās zonas, tam šāds noteikums būs jāiekļauj arī savstarpējā līgumā ar nākamo starpnieku ķēdē esošo starpnieku.  FITL 93. pantā jau šobrīd ir paredzēts pienākums ieguldījumu brokeru sabiedrībām un kredītiestādēm kā starpniekiem sniegt informāciju par finanšu instrumentu īpašniekiem, tālāk nodot saviem klientiem informāciju par korporatīvajiem notikumiem, kā arī paredzēts pienākums centrālajam vērtspapīru depozitārijam kā starpniekam nodrošināt līgumā ar centrālā vērtspapīru depozitārija dalībniekiem noteikumus, kas nodrošina finanšu instrumentu īpašnieku noskaidrošanu un informācijas savstarpēju izplatīšanu. Ņemot vērā, ka FITL 93. pants attiecas ne tikai uz akcijām, bet arī uz citiem finanšu instrumentiem, projekts neparedz FITL 93. panta izslēgšanu. Akciju sabiedrību, ja šīs akciju sabiedrības juridiskā adrese ir Latvijā un tās akcijas ir iekļautas dalībvalsts regulētā tirgū, akcionāru identificēšanas kārtība veicama atbilstoši projekta D sadaļā iekļautās III2 nodaļas noteikumiem.  **Aktīvu pārvaldnieku darbības caurskatāmība (iesaistīšanās politikas izstrāde)**  Institucionālie ieguldītāji (Direktīvas izpratnē – privātie pensiju fondi, apdrošināšanas un pārapdrošināšanas sabiedrības, kas veic dzīvības apdrošināšanu vai pārapdrošināšanu) un aktīvu pārvaldnieki (Direktīvas izpratnē, piemēram, ieguldījumu pārvaldes sabiedrības, alternatīvo ieguldījumu fondu pārvaldnieki) var būt ietekmīgi akcionāri akciju sabiedrībās, kuru juridiskā adrese ir dalībvalstī un kuru akcijas iekļautas šo dalībvalstu regulētajā tirgū. Tādējādi tie spēlē arī būtisku lomu akciju sabiedrību korporatīvajā pārvaldē un akciju sabiedrību ilgtermiņa interešu veicināšanā. Projekts paredz veicināt aktīvu pārvaldnieku darbības caurskatāmību jautājumos, kas saistīti ar ieguldījumiem šādu akciju sabiedrību akcijās. Plānots, ka papildu prasības aktīvu pārvaldnieku darbības caurskatāmībai veicinās dialogu starp akciju sabiedrību un tās akcionāriem, kā arī atvieglos ar ieguldījumiem saistīto lēmumu pieņemšanu ieguldītājiem, kas izmanto institucionālo ieguldītāju un aktīvu pārvaldnieku sniegtos pakalpojumus.  Projekts attiecas uz tiem aktīvu pārvaldniekiem, kas uzskatāmi par ieguldījumu sabiedrībām Eiropas Parlamenta un Padomes 2014. gada 15. maija direktīvas 2014/65/ES par finanšu instrumentu tirgiem un ar ko groza Direktīvu 2002/92/ES un Direktīvu 2011/61/ES (MiFID II), izpratnē un kas sniedz portfeļa pārvaldības pakalpojumus, portfelī ietverot ieguldījumus tādas akciju sabiedrības akcijās, kuras juridiskā adrese ir dalībvalstī un kuras akcijas iekļautas dalībvalsts regulētajā tirgū.  Atbilstoši FITL 101. pantam ieguldījumu pakalpojumus (portfeļa pārvaldību) Latvijas Republikā ir tiesīgas sniegt ieguldījumu brokeru sabiedrības, kredītiestādes, apdrošināšanas brokeri — juridiskās personas, kā arī ieguldījumu pārvaldes sabiedrības to darbību regulējošos normatīvajos aktos noteiktajā kārtībā. Tāpat atbilstoši Alternatīvo ieguldījumu fondu un to pārvaldnieku likuma 5. panta septītajai daļai finanšu instrumentu portfeļa individuālu pārvaldīšanu ir tiesīgs veikt arī licencēts ārējais pārvaldnieks.  Atbilstoši FITL 101. panta 1.1 daļai apdrošināšanas brokeris - juridiskā persona ieguldījumu pakalpojumu sniegšanai saņem licenci FITL VIII nodaļā noteiktajā kārtībā un ievēro ieguldījumu brokeru sabiedrības darbībai izvirzītās prasības. Saskaņā ar Ieguldījumu pārvaldes sabiedrību likuma 13. panta otrās daļas 6. punktu gadījumā, ja ieguldījumu pārvaldes sabiedrība papildus fondu pārvaldei sniedz ieguldītājam finanšu instrumentu portfeļa pārvaldības pakalpojumu, tad tā ievēro un izpilda prasības, kas saskaņā ar FITL XII nodaļu ir noteiktas ieguldījumu brokeru sabiedrībām, kuras sniedz finanšu instrumentu portfeļa pārvaldības pakalpojumu. Līdzīgs regulējums noteikts arī Alternatīvo ieguldījumu fondu un to pārvaldnieku likuma 22. panta ceturtās daļas 5. punktā. Proti, ja licencētam ārējam pārvaldniekam atļauts veikt finanšu instrumentu portfeļa individuālu pārvaldīšanu, tad tas ievēro un izpilda citas prasības, kas saskaņā ar FITL ir noteiktas ieguldījumu brokeru sabiedrībai, kura ieguldītājiem sniedz portfeļa pārvaldības pakalpojumu. Ņemot vērā, ka apdrošināšanas brokerim, ieguldījumu pārvaldes sabiedrībai, alternatīvo ieguldījumu fondu ārējam pārvaldniekam, kuri veic portfeļa pārvaldīšanu, piemērojams ieguldījumu brokeru sabiedrību regulējums, projekts groza tikai kredītiestāžu un ieguldījumu brokeru sabiedrību regulējumu.  Projekts noteic, ka gadījumā, ja ieguldījumu brokeru sabiedrība un kredītiestāde paredz sniegt portfeļa pārvaldības pakalpojumu, portfelī ietverot ieguldījumu veikšanu tādas akciju sabiedrības akcijās, kuras juridiskā adrese ir dalībvalstī un kuras akcijas iekļautas dalībvalsts regulētajā tirgū, ieguldījumu brokeru sabiedrībām un kredītiestādēm būs pienākums izstrādāt politiku, kurā tiks aprakstīts un skaidrots, kā ieguldījumu brokeru sabiedrības vai kredītiestādes stratēģijā tiek iekļauta akcionāra tiesību izmantošana šīs akciju sabiedrības pārvaldē. Projekts paredz, ka kredītiestādēm un ieguldījumu brokeru sabiedrībām, jau iesniedzot dokumentus licences iegūšanai, būs pienākums izstrādāt iesaistīšanās politiku. Tādas pašas prasības attiecināmas uz citiem subjektiem, kas plāno sniegt portfeļa pārvaldības pakalpojumu. Lai nodrošinātu, ka arī līdz projekta spēkā stāšanās brīdim jau licencētas ieguldījumu brokeru sabiedrības un kredītiestādes izstrādā iesaistīšanās politiku (ja portfelī var tikt ietverti ieguldījumi tādu akciju sabiedrību akcijās, kuras juridiskā adrese ir dalībvalstī un kuras akcijas iekļautas dalībvalsts regulētajā tirgū), projekts paredz pārejas noteikumus, kas uzliek par pienākumu šādiem jau licencētiem tirgus dalībniekiem izstrādāt un publiskot iesaistīšanās politiku līdz 2019. gada 1. novembrim.  Projekts paredz, ka iesaistīšanās politikā ieguldījumu brokeru sabiedrības un kredītiestādes atklās informāciju par to, kā tās pārrauga tās akciju sabiedrības darbību, kuras akcijās veikts ieguldījums (piemēram, cik un kādā veidā tā iesaistās akciju sabiedrības pārvaldībā, kā tiek ņemta vērā akciju sabiedrības ietekme uz vidi u. c. jautājumi). Attiecībā uz iesaistīšanās politikas izstrādi likumā tiek nostiprināts "ievēro vai paskaidro" princips, proti, ieguldījumu brokeru sabiedrībai un kredītiestādei būs tiesības nepiemērot noteikumus par iesaistīšanās aktivitātēm, tomēr šādā gadījumā tām būs pienākums sniegt detalizētu skaidrojumu šādai atkāpei. Projekta mērķis ir nodrošināt, ka personām, kuras izmanto ieguldījumu brokeru sabiedrību un kredītiestāžu pakalpojumus, būs iespējams iegūt informāciju par pakalpojuma sniedzēja iesaistīšanās aktivitātēm akciju sabiedrības pārvaldē. Arī tad, ja ieguldījumu brokeru sabiedrība un kredītiestāde būs norādījusi, ka tā nekādā veidā neiesaistās akciju sabiedrības pārvaldē, personām, kuras izmanto vai plāno izmantot šādas ieguldījumu brokeru sabiedrības un kredītiestādes pakalpojumus, būs sniegta informācija, ko izmantot savu turpmāko ar ieguldījumiem saistīto lēmumu pieņemšanā.  Ieguldījumu brokeru sabiedrībai un kredītiestādei katru gadu būs pienākums publiskot ziņojumu par iesaistīšanās politikas īstenošanu, sniedzot vispārīgu informāciju par to, kā ieguldījumu brokeru sabiedrība un kredītiestāde īsteno balsstiesības, kā arī sniedzot skaidrojumu par svarīgākajiem balsojumiem. Tāpat ieguldījumu brokeru sabiedrībai un kredītiestādei būs jāpublisko savi balsojumi akciju sabiedrību akcionāru sapulcēs. Šis pienākums attieksies tikai uz tiem gadījumiem, kad ieguldījumu brokeru sabiedrība un kredītiestāde iesaistās akciju sabiedrības pārvaldē, pamatojoties uz savu iesaistīšanās politiku. Ja ieguldījumu brokeru sabiedrība un kredītiestāde īsteno balsošanas tiesības atbilstoši konkrētām klienta norādēm (pilnvara atbilstoši Komerclikuma 277. panta noteikumiem), šāda rīcība nebūs uzskatāma par iesaistīšanās politikas īstenošanu. Ņemot vērā projekta mērķi veicināt aktīvu pārvaldītāju ilgtermiņa iesaisti akciju sabiedrību pārvaldē, informācijas atklāšanai plašākai sabiedrībai par konkrētu ieguldījumu brokeru sabiedrības vai kredītiestādes klientu norāžu izpildi, balsojot akcionāru sapulcē, radītu nepareizu priekšstatu par ieguldījumu brokeru sabiedrības un kredītiestādes iesaistīšanās politikas īstenošanu.  Lai izvairītos no nevajadzīga administratīvā sloga, projekts ļauj nepubliskot balsojumus, kas atbilstoši iesaistīšanās politikai ir uzskatāmi par maznozīmīgiem (piemēram, ieguldījumu brokeru sabiedrības un kredītiestādes līdzdalība attiecīgās akciju sabiedrības pamatkapitālā ir ļoti niecīga salīdzinājumā ar citiem šīs akciju sabiedrības akcionāriem).  Projekts paredz, ka ziņojumu par iesaistīšanās politikas īstenošanu būs pienākums atklāt katru gadu līdz 1. augustam. Šāds datums projektā noteikts, ņemot vērā Gada pārskatu un konsolidēto gada pārskatu likumā nostiprināto pienākumu apstiprināt konsolidēto gada pārskatu koncerna mātes sabiedrības akcionāru sapulcē septiņu mēnešu laikā pēc pārskata gada beigām. Tas nozīmē, ka gadījumā, ja akciju sabiedrības pārskata gads sakrīt ar kalendāro gadu, un akciju sabiedrība sagatavo arī konsolidēto gada pārskatu, ieguldījumu brokeru sabiedrības un kredītiestādes varēs atklāt informāciju par balsojumiem šo akciju sabiedrību kārtējās akcionāru sapulcēs, kurām būtu jānotiek līdz jūlija beigām. Pirmais ziņojums būs jāsniedz par laika periodu no iesaistīšanās politikas publicēšanas brīža līdz ziņojuma sniegšanas brīdim. Sniedzot nākamo ziņojumu, ziņojumā būs jāiekļauj informācija par laika periodu no dienas, kad publiskots iepriekšējais ziņojums par iesaistīšanās politikas īstenošanu, līdz dienai, kad publiskots jaunais ziņojums. Ņemot vērā plānoto projekta spēkā stāšanos, projekts paredz, ka prasības par iesaistīšanās politikas izpildes ziņojumu būs piemērojamas, sākot ar 2020. gadu.  Projekts paredz, ka ieguldījumu brokeru sabiedrības un kredītiestādes to mājaslapā publisko informāciju par iesaistīšanās politiku, tās izpildi vai arī atkāpšanos no viena vai vairākiem ar iesaistīšanās politiku saistītā regulējuma noteikumiem. Šādai informācijai ir jābūt bez maksas viegli pieejamai visām ieinteresētajām personām.  **Pilnvaroto padomdevēju darbības caurskatāmība**  Aktīvu pārvaldnieki un institucionālie ieguldītāji var izmantot pilnvaroto padomdevēju pakalpojumus, lai saņemtu ieteikumus un rekomendācijas attiecībā uz balsošanas tiesību izmantošanu akciju sabiedrību akcionāru sapulcēs. Tādējādi pilnvarotajiem padomdevējiem var būt nozīmīga loma akciju sabiedrību korporatīvajā pārvaldībā un ieguldītāju balsošanas uzvedības veidošanā. Ieviešot Direktīvas prasības, projekts paredz pienākumu pilnvarotajiem padomdevējiem publiskot informāciju par tā darbībā piemērojamo kodeksu. Attiecībā uz pilnvaroto padomdevēju darbības kodeksa piemērošanu noteikts "ievēro vai paskaidro" princips, proti, ja pilnvarotais padomdevējs nepiemēro darbības kodeksu, tas sniedz detalizētu šādas rīcības skaidrojumu. Gadījumā, ja tas savā darbībā piemēro kodeksu, un tomēr atkāpjas no kāda tā ieteikuma, tad pilnvarotajam padomdevējam ir pienākums sniegt šādas atkāpes pamatojumu. Informācija par pilnvarotā padomdevēja darbībā piemērojamo kodeksu ir publicējama tā mājaslapā un atjaunojama vismaz reizi gadā.  Projekts paredz pienākumu pilnvarotajiem padomdevējiem katru gadu atklāt informāciju par iespējamajiem interešu konfliktiem, kā arī publiskot noteiktu informāciju par pilnvaroto padomdevēju sniegtajiem pakalpojumiem, piemēram, par to, kā pilnvarotais padomdevējs komunicē ar akciju sabiedrību, kādus informācijas avotus izmanto u. c. informāciju, kas ļauj pilnvaroto padomdevēju pakalpojumu saņēmējiem izvērtēt to darbību. Šādai informācijai jābūt publiski pieejamai pilnvaroto padomdevēju mājaslapā vismaz trīs gadus no tās publicēšanas brīža.  Regulējums par pilnvarotajiem padomdevējiem attiecas uz ikvienu pilnvaroto padomdevēju, kas sniedz pakalpojumus attiecībā uz tādu akciju sabiedrību akcijām, kuru juridiskā adrese ir dalībvalstī un kuras akcijas iekļautas dalībvalsts regulētajā tirgū. FKTK uzraudzīs pilnvarotā padomdevēja darbību, ja tā juridiskā adrese atrodas Latvijā. Ja pilnvarotā padomdevēja juridiskā adrese nav Latvijā, FKTK uzraudzīs pilnvaroto padomdevēja darbību, ja tā galvenā biroja atrašanās vieta atrodas Latvijā. Ja Latvijā nav ne pilnvarotā padomdevēja juridiskā adrese, ne arī tā galvenā biroja atrašanās vieta, FKTK uzraudzīs pilnvarotā padomdevēja darbību, ja tā filiāle ir reģistrēta Latvijā. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un FKTK. |
| 4. | Cita informācija | Projekts daļā par vadītāju atalgojumu un saistīto pušu darījumiem ir izskatīts arī Tieslietu ministrijas izveidotajā pastāvīgajā darba grupā Komerclikuma grozījumu izstrādei, kuras sastāvā ir komerctiesību eksperti un praktiķi, kā arī pārstāvji no sociālajiem partneriem. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Akciju sabiedrības, kuru akcijas ir iekļautas regulētajā tirgū Latvijā (šobrīd tāda ir 21 akciju sabiedrība), zvērināti revidenti (ja akciju sabiedrība gatavo ziņojumu par tās valdes un padomes atalgojumu), pilnvarotie padomdevēji, kredītiestādes un ieguldījumu brokeru sabiedrības, centrālie vērtspapīru depozitāriji, citas personas, kas tiesīgas sniegt portfeļa pārvaldības pakalpojumu, FKTK. |
| 2. | Tiesiskā regulējuma ietekme uz tautsaimniecību un administratīvo slogu | Akciju sabiedrībām, kuru akcijas iekļautas regulētajā tirgū, palielinās administratīvais slogs – projekts paredz izstrādāt un publiskot atalgojuma politiku un atalgojuma ziņojumu (plānots, ka to sniegs kopā ar gada pārskatu), kā arī paredz atsevišķas jaunas prasības ziņošanai par saistīto pušu darījumiem un ievieš prasības ziņot par meitas sabiedrības noslēgtajiem darījumiem ar akciju sabiedrības saistīto pusi.  Zvērināti revidenti – par vienu dokumentu tiek paplašināts to dokumentu skaits, kas ir izvērtējami revīzijas pakalpojumu sniegšanas ietvaros. Zvērināti revidenti tām akciju sabiedrībām, kuru akcijas ir iekļautas regulētajā tirgū, papildus izvērtēs arī atalgojuma ziņojumu. Atbilstoši Latvijas Zvērinātu revidentu asociācijas mājaslapā norādītajai informācijai Latvijā ir aptuveni 200 sertificēti zvērināti revidenti un ap 180 licencētas zvērinātu revidentu komercsabiedrības (abi kopā – zvērināts revidents), kuras var sniegt revīzijas pakalpojumus kādai no pašlaik 21 akciju sabiedrībām, uz kuru attiecīgās prasības attieksies, tātad, jaunās prasības attieksies uz tiem zvērinātiem revidentiem, kuri tām akciju sabiedrībām, uz kurām tobrīd prasība par atalgojuma ziņojumu sagatavošanu attieksies, sniegs savus pakalpojumus.  FKTK – paredzēts, ka jāveic uzraudzība, vai tās akciju sabiedrības, kuru akcijas ir iekļautas regulētajā tirgū Latvijā, un kuru juridiskā adrese ir Latvijas Republikā, ir izstrādājušas un likumā paredzētajā kārtībā publiskojušas atalgojuma politiku un kopā ar gada pārskatu ir sniegušas atalgojuma ziņojumu.  Ieguldījumu brokeru sabiedrībai un kredītiestādei būs pienākums sagatavot un atklāt noteiktu informāciju (iesaistīšanās politiku) par ieguldījumiem tādu akciju sabiedrību akcijās, kuru juridiskā adrese ir dalībvalstī un kuru akcijas iekļautas dalībvalsts regulētajā tirgū.  FKTK kā par likuma prasību izpildi atbildīgajai iestādei būs pienākums uzraudzīt, vai ieguldījumu brokeru sabiedrība un kredītiestāde ievēro šajā projektā noteiktās informācijas atklātības prasības.  FKTK arī veiks uzraudzību par to, kā ieguldījumu brokeru sabiedrības un kredītiestādes ievēro FITL noteiktās prasības par informācijas apriti par akcionāru identitātes noskaidrošanu un informācijas par akcionāru tiesību izlietošanu tālāk nodošanu normatīvajos aktos paredzētajā veidā un termiņos. |
| 3. | Administratīvo izmaksu monetārs novērtējums | Administratīvās izmaksas (izmaksas, ko rada informācijas sniegšanas vai uzglabāšanas pienākumi) veidojas no atalgojuma politikas publiskošanas mājaslapā un atalgojuma ziņojuma sagatavošanas un tā sniegšanas kopā ar gada pārskatu.  Akciju sabiedrībām, kuru akcijas iekļautas regulētajā tirgū, jau šobrīd ir jābūt savai mājaslapai, tāpēc papildu informācijas ievietošana jau esošā mājaslapā un šīs informācijas uzturēšana mājaslapā, kamēr informācija ir aktuāla, nerada būtiskas papildu izmaksas. Savukārt atalgojuma ziņojuma sniegšana ieguldītājiem notiek vienlaikus ar gada pārskata publicēšanu FITL paredzētajā kārtībā un termiņā. Izmaksas var radīt atalgojuma ziņojuma kā jauna dokumenta sagatavošana, bet ne tā pievienošana gada pārskatam, jo attiecībā uz emitenta gada pārskata publicēšanu FITL noteiktajā kārtībā papildu izmaksas nerada tas, no kādām sastāvdaļām vai pārskatam pievienojamiem dokumentiem pārskats sastāv, kad šis pārskats tiek publicēts. Līdz ar to prognozējams, ka šīs administratīvās izmaksas mērķgrupai nepārsniegs 2000 *euro* gada laikā.  Projekts paredz emitentam sniegt informāciju par tā meitas sabiedrības noslēgtajiem darījumiem ar personu, kas uzskatāma par attiecīgās akciju sabiedrības (emitenta) saistīto pusi. Minētais informācijas sniegšanas pienākums iestājas tikai tad, ja, pirmkārt, akciju sabiedrībai vispār ir meitas sabiedrība, otrkārt, meitas sabiedrība slēdz darījumu ar konkrētu subjektu (akciju sabiedrības saistīto personu) un, treškārt, darījums atbilst noteiktiem kritērijiem – darījums vienlaikus ir netipisks (nav slēgts parasti veicamās komercdarbības ietvaros un nav slēgts uz tirgus nosacījumiem) vai ir nozīmīga apjoma darījums. Līdz ar to nav iespējams precīzi noteikt, cik liela ir mērķgrupa un cik regulāri šāda informācija būtu sagatavojama, tomēr prezumējams, ka šādi darījumi tiek slēgti reti un ka šādus darījumus neslēdz visas akciju sabiedrību meitas sabiedrības. Tādējādi prognozējams, ka šīs administratīvās izmaksas mērķgrupai nepārsniedz 2000 *euro* gada laikā.  Administratīvās izmaksas veidojas arī iesaistīšanās politikas un ziņojuma par iesaistīšanās politikas izpildi publiskošanas ieguldījumu brokeru sabiedrības un kredītiestādes mājaslapā. Ieguldījumu brokeru sabiedrībām un kredītiestādēm jau šobrīd ir jābūt savām mājaslapām. Papildu informācijas ievietošana mājaslapā nerada būtiskas papildu izmaksas. Vienlaikus secināms, ka tirgus dalībniekam papildu resursus prasīs sekošana līdzi tam, ka mājaslapā ir aktualizēts dokuments. Prognozējams, ka administratīvās izmaksas mērķgrupai nepārsniegs 2000 *euro* gadā. |
| 4. | Atbilstības izmaksu monetārs novērtējums | **Atalgojuma politikas un ziņojuma izstrāde**  Atalgojuma politiku nav pienākums radīt no jauna, bet ir pietiekoši aprakstīt esošo praksi atbilstoši projektā paredzētajiem kritērijiem. Proti, tā vairāk ir jauna dokumenta izstrāde - jau esošas informācijas apkopošana un strukturēšana, nevis jaunas informācijas un jaunas līdz tam nebijušas kārtības radīšana. Tomēr projekts veicinās akciju sabiedrībām domāt par komersanta un visu akcionāru, t. sk. arī mazākuma akcionāru interesēm atbilstošu atalgojuma politiku un, iespējams, veicinās pārskatīt esošo praksi, tomēr šāds pienākums tieši neizriet no projekta. Projekta minimālais mērķis ir radīt caurspīdīgu, atklātu un uz atbildības stiprināšanu vērstu rakstveida procedūru valdes un padomes atlīdzības noteikšanai. Līdz ar to atbilstības izmaksas veido tikai process, kas saistīts ar jau esošas informācijas strukturēšanu un dokumenta sagatavošanu atbilstoši projektā izvirzītajām prasībām. Vienlaikus jāņem vērā, ka atalgojuma politikas un ziņojuma izstrāde pirmajā gadā noteikti prasīs lielāku laika patēriņu akciju sabiedrībai, bet turpmākajos gados tās būs pārsvarā tehniskas darbības aktuālās informācijas apstrādē. Turklāt jau šobrīd mērķgrupas akciju sabiedrības savā praksē piemēro Latvijas regulētā tirgus organizētāja akciju sabiedrības ''NASDAQ Riga'' Korporatīvās pārvaldības principus, kuros ir ieteikumi arī attiecībā uz vadītāju atalgojumu. Šie principi jau šobrīd paredz līdzīgas informācijas apkopošanu par valdes un padomes atalgojumu, ar to atšķirību, ka principi ir piemērojami pēc ''ievēro vai paskaidro'' principa, bet likuma prasības būs saistošas visām akciju sabiedrībām.  Ņemot vērā minēto, prognozējams, ka atalgojuma politikas un atalgojuma ziņojuma izstrāde atbilstoši projekta prasībām pirmajā gadā varētu radīt atbilstības izmaksas šādā apjomā – viena darbinieka nedēļas darba laiks (40 stundas). Atalgojuma politiku ir pienākums pārskatīt ne retāk kā reizi četros gadus, bet atalgojuma ziņojumā turpmāk ir gadu jāveic darbības informācijas apkopošanai un aktualizēšanai par finanšu gadu, kas noslēdzies, tāpēc prognozējams, ka turpmākajos vidējais gados laika patēriņš ir tikai viena darba diena (8 stundas). Aktuālās informācijas apstrādi un tās sagatavošanu rakstveidā var veikt ne tikai valdes locekļi, bet arī dažādi citi akciju sabiedrības speciālisti (piemēram, juristi, finansisti vai grāmatveži). Tā kā mērķgrupas akciju sabiedrības komercdarbību veic ļoti dažādās sfērās, stundas samaksas likmei ņemti dati par valstī vidējām darbaspēka izmaksām vienā stundā.  Atbilstības izmaksas pirmajā gadā mērķgrupai (21 akciju sabiedrībai) veido vidējās darbaspēka izmaksas 40 stundām, bet turpmākajos gados 8 stundām. Līdz ar to prognozējams, ka visai mērķgrupai kopējās atbilstības izmaksas pirmajā gadā būs 6594 *euro* (7,85 (*euro*) x 40 x 21), bet turpmākajos gados 1318,80 *euro* (7,85 (*euro*) x 8 x 21).  Atalgojuma politikas izskatīšana akcionāru sapulcē nerada būtiskas papildu atbilstības izmaksas, jo pārejas noteikumos paredzētais termiņš ir pietiekams, lai šo darba kārtības jautājumu iekļautu jau kādā no ikgadējām akcionāru sapulcēm, kurai katru gadu ir jānotiek obligāti, lai lemtu par gada pārskata apstiprināšanu, un izskatītu vienlaikus ar citiem darba kārtības jautājumiem. Atalgojuma ziņojuma izskatīšana akcionāru sapulcē nerada būtiskas papildu izmaksas, jo to izskata ikgadējā sapulcē vienlaikus ar darba kārtības jautājumu par gada pārskatu.  Zvērinātiem revidentiem par vienu dokumentu tiek paplašināts to dokumentu apjoms, kas ir izvērtējami revīzijas pakalpojumu sniegšanas ietvaros. Zvērināti revidenti tām akciju sabiedrībām, kuras akcijas ir iekļautas regulētajā tirgū, papildus izvērtēs arī atalgojuma ziņojumu. Tomēr šādai papildu pārbaudei nevajadzētu radīt būtiskas papildu izmaksas zvērinātiem revidentiem, bet pagaidām nav iespējams prognozēt to iespējamo apmēru, jo plānots, ka papildu dokumenta pārbaude tiek veikta kopējā revīzijas pakalpojuma ietvaros, tomēr tas varētu paildzināt kopējo pārbaudes laiku, un revidents par to var prasīt lielāku samaksu par revīzijas pakalpojuma sniegšanu no revidējamās akciju sabiedrības. Tā kā nepastāv prasība, ka gan gada pārskatu jārevidē, gan atalgojuma ziņojums ir jāpārbauda vienam un tam pašam revidentam, akciju sabiedrība minētos pienākumus var uzticēt diviem dažādiem revidentiem, bet šādā gadījumā tas gan var radīt lielākas izmaksas par revidenta pakalpojumu. Tādējādi prasība par atalgojuma ziņojuma pārbaudi varētu radīt papildu izmaksas tieši akciju sabiedrībām, jo pastāv iespējamība, ka zvērināti revidenti, kad ir jārevidē gan gada pārskats, gan arī jāpārbauda atalgojuma ziņojums, varētu prasīt lielāku samaksu tām akciju sabiedrībām, kurām papildus ir izstrādāts arī atalgojuma ziņojums. Gadījumā, ja pakalpojums par atalgojuma ziņojuma pārbaudi tiek sniegts atsevišķi no revīzijas pakalpojuma par gada pārskatu sniegšanas, var tikt noteikta konkrēta samaksu par tāda veida pakalpojumu. Precīzu aprēķinu nav iespējams sniegt, jo maksas apmēri netiek reglamentēti, bet tā ir privāttiesiska vienošanās starp akciju sabiedrību un revīzijas pakalpojumu sniedzēju. Vienlaikus norādāms, ka normas (kas paredz, ka revidenta viedoklis par atalgojuma ziņojumu iekļaujams gada pārskatā) mērķis ir nodrošināt, ka maksa par revidenta pakalpojumiem ir mazāka nekā situācijā, ja revidents sniegtu viedokli atsevišķi tikai par atalgojuma ziņojumu.  **Starpnieka pienākumi attiecībā uz akcionāru identitātes noskaidrošanu un akcionāru tiesību veicināšanu**  Lai nodrošinātu projektā paredzētās tiesības noskaidrot akcionārus vai arī, lai komunicētu ar tiem, starpniekiem būs tiesības prasīt samaksu par sniegtajiem pakalpojumiem. Līdz ar to šajā projektā paredzētās atbilstības izmaksas attiecībā uz akcionāru identitātes noskaidrošanu vai komunicēšanu ar akcionāriem, segs pati kapitālsabiedrība vai arī starpnieks iekasēs lielāku samaksu no sava klienta – akcionāra, ja akcionārs izmantos kādu no šajā projekta nodaļā paredzētajām tiesībām, tad starpniekam būs tiesības prasīt samaksu par pakalpojumiem.    **Iesaistīšanās politikas sagatavošana un ziņošana par iesaistīšanās politikas īstenošanu**  Prognozējams, ka iesaistīšanās politikas izstrāde atbilstoši projekta prasībām varētu radīt atbilstības izmaksas šādā apjomā – viena darbinieka pusotras nedēļas darba laiks (aptuveni 65 stundas). Projekts neuzliek par pienākumu noteiktā laika periodā pārskatīt iesaistīšanās politiku. Tas nozīmē, ka iesaistīšanās politiku nepieciešams aktualizēt tikai tad, kad mainās kāds no politikas nosacījumiem. Iesaistīšanās politikas izstrādi var veikt ne tikai valdes locekļi, bet citi ieguldījumu brokeru sabiedrības un kredītiestādes speciālisti (piemēram, finansisti vai juristi). Līdz ar to stundas samaksas likmei ņemti dati par valstī vidējām darbaspēka samaksām vienā stundā. Prognozējams, ka visai mērķgrupai (5 ieguldījumu brokeru sabiedrības un 9 kredītiestādes, kas sniedz portfeļa pārvaldības pakalpojumus) kopīgās atbilstības izmaksas būs 7144 *euro* (7,85 *euro* x 65 x 14).  Ziņošana par iesaistīšanās politikas īstenošanu varētu radīt atbilstības izmaksas ik gadu šādā apjomā – viena darbinieka 4 stundas (nepieciešamais laiks ziņojuma sagatavošanai būs atkarīgs no to akciju sabiedrību skaita, kuru akcijās attiecīgajā laika periodā ir veikts ieguldījums un no īstenotajām aktivitātēm saistībā ar akcionāra tiesību izmantošanu). Prognozējams, ka visai mērķgrupai kopīgās atbilstības izmaksas ik gadu nepārsniegs 2000 *euro* gadā. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Projekts saistīts ar šādiem likumprojektiem:  1) likumprojekts "Grozījums Revīzijas pakalpojumu likumā" (20.12.2018., prot. Nr. 50, VSS-1299), kas paredz zvērināta revidenta pienākumu revidentu ziņojumā sniegt viedokli arī par atalgojuma ziņojuma, kuru ir sagatavojusi kapitālsabiedrība, kuras akcijas ir iekļautas regulētajā tirgū, satura atbilstību FITL 59.4 panta prasībām, kā arī par šajā ziņojumā konstatētajām neatbilstībām;  2) likumprojekts "Grozījumi likumā "Par privātajiem pensiju fondiem"" (20.12.2018., prot. Nr. 50, VSS-1300), kas paredz grozījumus saistībā ar pienākumu pensiju fondam izstrādāt un publiskot iesaistīšanās politiku (politiku, kurā apraksta un skaidro kā pensiju fonds iesaistās tās akciju sabiedrības pārvaldībā, kurā tiek ieguldīti pensiju plāna aktīvi). Nolūkā sekmēt ilgtermiņa interešu ievērošanu attiecībā uz pensiju plāna aktīvu pārvaldību, grozījumi arī paredz pienākumu pensiju fondam publiskot noteiktu informāciju par līgumu, kas noslēgts ar līdzekļu pārvaldītāju, ja atbilstoši pensiju plāna noteikumiem uzkrāto līdzekļu pārvaldīšanu veic pensiju fonda izraudzīts pensiju plāna līdzekļu pārvaldītājs. Tāpat grozījumi paredz līdzekļu pārvaldītājam pienākumu atklāt pensiju fondam noteiktu informāciju par to, kā līdzekļu pārvaldītājs veicina pensiju plāna ilgtermiņa darbības rezultātus;  3) likumprojekts "Grozījumi Ieguldījumu pārvaldes sabiedrību likumā" (20.12.2018., prot. Nr. 50, VSS-1302), kas paredz grozījumus saistībā ar pienākumu izstrādāt un publiskot iesaistīšanās politiku;  4) likumprojekts "Grozījumi Apdrošināšanas un pārapdrošināšanas likumā" (20.12.2018., prot. Nr. 50, VSS-1303), kas pēc būtības paredz līdzīgus grozījumus kādi plānoti likumā "Par privātajiem pensiju fondiem". Grozījumi paredz pienākumu apdrošināšanas un pārapdrošināšanas sabiedrībām, kuras tiesīgas nodarboties ar dzīvības apdrošināšanu vai pārapdrošināšanu, izstrādāt un publiskot iesaistīšanās politiku (ja ieguldījumu veidošanas politika paredz veikt ieguldījumus tādas akciju sabiedrības akcijās, kuras juridiskā adrese ir dalībvalstī un kuras akcijas iekļautas dalībvalsts regulētajā tirgū), kā arī sniegt noteiktu informāciju par līgumu ar līdzekļu pārvaldītāju, ja šīs apdrošināšanas un pārapdrošināšanas sabiedrības pašas neveic ieguldījumus, bet to ir uzticējušas veikt citai personai - līdzekļu pārvaldītājam;  5) likumprojekts "Grozījumi Alternatīvo ieguldījumu fondu un to pārvaldnieku likumā" (20.12.2018., prot. Nr. 50, VSS-1305), kas paredz grozījumus saistībā ar pienākumu izstrādāt un publiskot iesaistīšanās politiku.  Projekts un minētie likumprojekti Ministru kabinetā un Saeimā skatāmi vienlaicīgi. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2017. gada 17. maija direktīva (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu.  Direktīvas prasības ir jāievieš līdz 2019. gada 10. jūnijam. |
| 2. | Citas starptautiskās saistības | Projekts šo jomu neskar. |
| 3. | Cita informācija | Lai būtu vieglāk atspoguļot atbilstību Direktīvas prasībām, tad 1. tabulā tiek lietota atsauce arī uz grozīto direktīvu - Eiropas Parlamenta un Padomes 2007. gada 11. jūlija direktīva 2007/36/EK par biržu sarakstos iekļautu sabiedrību akcionāru konkrētu tiesību izmantošanu (turpmāk – Direktīva 2007/36/EK). |

|  |  |  |  |  |
| --- | --- | --- | --- | --- |
| **1. tabula Tiesību akta projekta atbilstība ES tiesību aktiem** | | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2017. gada 17. maija direktīva (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu. | | | |
| A | B | | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.  Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2007/36/EK 1. panta 1. punkts | Projektā ietvertā FITL  59.6panta pirmā daļa, 59.11panta septītā daļa, 126.3panta pirmā daļa | | Pārņemts pilnībā | Neparedz stingrākas prasības |
| Direktīvas 2007/36/EK 1. panta 2. punkts | Projektā ietvertā FITL 59.6panta ceturtā daļa, 59.11panta septītā daļa | | Pārņemts pilnībā | Neparedz stingrākas prasības |
| Direktīvas 2007/36/EK 1. panta 3. punkts | Nav attiecināms | | Nav jāievieš | Nav attiecināms |
| Direktīvas 2007/36/EK 1. panta 5. punkts | Projektā ietvertā FITL  59.6pants | | Pārņemts pilnībā | Neparedz stingrākas prasības |
| Direktīvas 2007/36/EK 1. panta 6. punkts | Projektā ietvertā FITL 59.11 un 126.3pants | | Pārņemts pilnībā | Neparedz stingrākas prasības |
| Direktīvas 2007/36/EK 1. panta 7. punkts | Nav attiecināms | | Nav jāievieš | Nav attiecināms |
| Direktīvas 2007/36/EK 2. panta a) punkts | FITL 1. panta pirmās daļas 6. punkts | | Jau ieviests | Neparedz stingrākas prasības |
| Direktīvas 2007/36/EK 2. panta  d) punkts | Projektā ietvertā FITL  59.6panta otrā daļa | | Pārņemts pilnībā | Neparedz stingrākas prasības |
| Direktīvas 2007/36/EK 2. panta  f) punkts | FITL 101. pants | | Jau ieviests | Neparedz stingrākas prasības |
| Direktīvas 2007/36/EK 2. panta  g) punkts | Projektā ietvertā FITL 1. panta pirmās daļas 106. punkts | | Pārņemts pilnībā | Neparedz stingrākas prasības |
| Direktīvas 2007/36/EK 2. panta  h) punkts | FITL 1. panta ceturtā daļa | | Jau ieviests | Nav attiecināms |
| Direktīvas 2007/36/EK 2. panta  i) punkts | Projektā ietvertā FITL 59.3panta pirmā daļa | | Pārņemts pilnībā | Nav attiecināms |
| Direktīvas 2007/36/EK 2. panta  j) punkts | Projektā ietvertā FITL  59.7 panta pirmā daļa | | Pārņemts pilnībā | Nav attiecināms |
| Direktīvas 2007/36/EK 3.a panta 1.punkts | Projektā ietvertā FITL  59.7 panta pirmā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.a panta 2.punkts | Projektā ietvertā FITL  59.7 panta trešā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.a panta 3.punkta 1. paragrāfs | Projektā ietvertā FITL  59.7 panta trešā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.a panta 3. punkta 2. paragrāfs | Projektā ietvertā FITL  59.7 panta otrā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.a panta 4. punkts | Projektā ietvertā FITL  59.7 panta ceturtā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.a panta 5. punkts | Projektā ietvertā FITL  59.7 panta piektā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.a panta 6. punkts | Projektā ietvertā FITL  59.7 panta sestā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.a panta 7 un 8. punkts | \_\_\_\_\_\_\_\_ | | Nav jāievieš | Nav attiecināms |
| Direktīvas 2007/36/EK 3.b panta 1. punkta a) apakšpunkts | Projektā ietvertā FITL  59.8panta pirmā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.b panta 1. punkta b) apakšpunkts | Projektā ietvertā FITL  59.8panta otrā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.b panta 2. punkts | Projektā ietvertā FITL  59.8panta pirmā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.b panta 3. punkts | Projektā ietvertā FITL  59.8panta trešā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.b panta 4. punkts | Projektā ietvertā FITL  59.8panta ceturtā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.b panta 5. punkts | Projektā ietvertā FITL  59.8panta piektā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.b panta 6. punkts | \_\_\_\_\_\_\_\_ | | Nav jāievieš | Nav attiecināms |
| Direktīvas 2007/36/EK 3.c panta 1. punkts | Projektā ietvertā FITL  59.9panta pirmā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.c panta 2. punkta 1.paragrāfs | Projektā ietvertā FITL  59.9panta otrā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.c panta 2. punkta 2.paragrāfs | Projektā ietvertā FITL  59.9panta trešā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.c panta 2. punkta 3.paragrāfs | Projektā ietvertā FITL  59.9panta ceturtā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.c panta 3. punkts | \_\_\_\_\_\_\_\_ | | Nav jāievieš | Nav attiecināms |
| Direktīvas 2007/36/EK 3.d panta 1. punkts | Projektā ietvertā FITL  59.10panta pirmā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.d panta 2. punkts | Projektā ietvertā FITL  59.10panta otrā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.e pants | Projektā ietvertā FITL  59.6panta otrā un trešā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.f pants | \_\_\_\_\_\_\_\_ | | Nav jāievieš | Nav attiecināms |
| Direktīvas 2007/36/EK 3.g panta 1. punkta ievaddaļa | Projektā ietvertā FITL 126.3 panta piektā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.g panta 1. punkta a apakšpunkts | Projektā ietvertā FITL 126.3 panta pirmā un otrā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.g panta 1. punkta b apakšpunkts | Projektā ietvertā FITL 126.3 panta trešā un ceturtā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.g panta 2. punkts | Projektā ietvertā FITL 126.3 panta sestā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.g panta 3. punkts | Projektā ietvertā FITL 126.3 panta sestā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.j panta 1. punkta 1. paragrāfs | Projektā ietvertā FITL  59.11 panta pirmā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.j panta 1. punkta 2. paragrāfs | Projektā ietvertā FITL  59.11 panta otrā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.j panta 1. punkta 3. paragrāfs | Projektā ietvertā FITL  59.11 panta trešā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.j panta 2. punkta 1. paragrāfs | Projektā ietvertā FITL  59.11 panta ceturtā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.j panta 2. punkta 2. paragrāfs | Projektā ietvertā FITL  59.11 panta piektā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.j panta 3. punkts | Projektā ietvertā FITL  59.11 panta sestā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.j panta 4. punkts | Projektā ietvertā FITL  59.11 panta septītā daļa | | Pārņemts pilnībā | Neparedz stingrākas prasības |
| Direktīvas 2007/36/EK 3.k pants | \_\_\_\_\_\_\_\_ | | Nav jāievieš  (pienākums Eiropas Komisijai izstrādāt ziņojumu par Direktīvas normu izpildi) | Nav attiecināms |
| Direktīvas 2007/36/EK 9.a panta 1. un 2. punkts | Projektā ietvertā FITL 59.3panta pirmā un piektā daļa | | Pārņemts pilnībā | Nav attiecināms |
| Direktīvas 2007/36/EK 9.a panta 3. punkts | \_\_\_\_\_\_\_\_ | | Nav jāievieš | Nav attiecināms |
| Direktīvas 2007/36/EK 9.a pants 4. punkts | Projektā ietvertā FITL 59.3panta sestā daļa | | Pārņemts pilnībā | Nav attiecināms |
| Direktīvas 2007/36/EK 9.a pants 5. punkts | Projektā ietvertā FITL 59.3panta otrā daļa | | Pārņemts pilnībā | Nav attiecināms |
| Direktīvas 2007/36/EK 9.a pants 6. punkts | Projektā ietvertā FITL 59.3panta trešā daļa | | Pārņemts pilnībā | Nav attiecināms |
| Direktīvas 2007/36/EK 9.a pants 7. punkts | Projektā ietvertā FITL 59.3panta ceturtā daļa | | Pārņemts pilnībā | Nav attiecināms |
| Direktīvas 2007/36/EK 9.b pants 1. punkts | Projektā ietvertā FITL 59.4panta pirmā un otrā daļa | | Pārņemts pilnībā | Nav attiecināms |
| Direktīvas 2007/36/EK 9.b pants 2. punkts | Projektā ietvertā FITL 59.4panta trešā daļa | | Pārņemts pilnībā | Nav attiecināms |
| Direktīvas 2007/36/EK 9.b pants 3. punkts | Projektā ietvertā FITL 59.4panta sestā daļa | | Pārņemts pilnībā | Nav attiecināms |
| Direktīvas 2007/36/EK 9.b pants 4. punkts | Projektā ietvertā FITL 59.4panta ceturtā daļa | | Pārņemts pilnībā | Nav attiecināms |
| Direktīvas 2007/36/EK 9.b pants 5. punkts | Projektā ietvertā FITL 59.4panta sestā daļa | | Pārņemts pilnībā | Nav attiecināms |
| Direktīvas 2007/36/EK 9.b pants 6. punkts | \_\_\_\_\_\_\_\_ | | Nav jāievieš | Nav attiecināms |
| Direktīvas 2007/36/EK 9.c pants 1. punkts | FITL 59.1 panta septītā daļa | | Pārņemts pilnībā | Nav attiecināms |
| Direktīvas 2007/36/EK 9.c pants 2. punkts | FITL 59.1 panta desmitā un vienpadsmitā daļa | | Pārņemts pilnībā | Nav attiecināms |
| Direktīvas 2007/36/EK 9.c pants 3. punkts | FITL 59.1 panta piektā daļa un desmitās daļas 6. punkts | | Pārņemts pilnībā | Nav attiecināms |
| Direktīvas 2007/36/EK 9.c pants 4. punkts | FITL 59.1 panta trešā daļa un Komerclikuma 184.2 pants | | Pārņemts pilnībā | Nav attiecināms |
| Direktīvas 2007/36/EK 9.c pants 5. punkts | FITL 59.1 pants un Komerclikuma 184.2 pants | | Pārņemts pilnībā | Latvija daļēji ir izvēlējusies Direktīvas piedāvāto stingrāko prasību. |
| Direktīvas 2007/36/EK 9.c pants 6. punkts | \_\_\_\_\_\_\_\_ | | Nav jāievieš | Nav attiecināms |
| Direktīvas 2007/36/EK 9.c pants 7. punkts | Projektā ietvertā FITL 59.1 panta divpadsmitā daļa | | Pārņemts pilnībā | Nav attiecināms |
| Direktīvas 2007/36/EK 9.c pants 8. punkts | FITL 59.1 panta astotā daļa | | Pārņemts pilnībā | Nav attiecināms |
| Direktīvas 2007/36/EK 9.c pants 9. punkts | \_\_\_\_\_\_\_\_ | | Nav jāievieš | Nav attiecināms |
| Direktīvas 2007/36/EK 14.a pants | \_\_\_\_\_\_\_\_ | | Nav jāievieš | Nav attiecināms |
| Direktīvas 2007/36/EK 14.b pants | FITL 148. pants un Projektā ietvertā FITL 59.5pants | | Pārņemts pilnībā | Nav attiecināms |
| Direktīvas 2., 3. un 4. pants | \_\_\_\_\_\_\_\_ | | Nav jāievieš | Nav attiecināms |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | 1) Nav izmantota iespēja paredzēt procentuālo slieksni (Direktīvas 2007/36/EK 3.a panta 1. punkts), kas ļautu neidentificēt akcionārus, kas nepārsniedz šo slieksni. Ņemot vērā Latvijā reģistrētu sabiedrību akcionāru struktūru (lielai daļai akcionāru pieder niecīgs balsstiesīgo akciju skaits), kā arī vairumu citu dalībvalstu plānus neizmantot Direktīvā paredzēto izvēles iespēju, projekts paredz, ka tiesības identificēt sabiedrības akcionārus attieksies uz ikvienu akciju sabiedrības akcionāru neatkarīgi no tam piederošo balsstiesīgo akciju skaita.  2) Izmantota iespēja akciju sabiedrībai prasīt informāciju depozitārijam par akcionāru identifikāciju (Direktīvas 2007/36/EK 3.a panta 3. punkta trešā daļa). Šādu pieeju ir izvēlējusies lielākā daļa dalībvalstu. Centrālā vērtspapīru depozitārija noteikšana par atbildīgo attiecībā uz akcionāru identificējošās informācijas apkopošanu ir akciju sabiedrībai ērtākais un optimālākais veids akcionāru noskaidrošanai.  3) Nav izmantota iespēja akciju sabiedrībai vai tās pilnvarotajai personai tiesības prasīt starpniekam ziņot par nākamo starpnieku (Direktīvas 2007/36/EK 3.a panta 3. punkta ceturtā daļa). Šādu pieeju ir izvēlējusies lielākā daļa dalībvalstu.  4)Izmantota iespēja noteikt termiņu, kādā akcionārs var prasīt apstiprinājumu par to, ka viņa nodotās balsis ir likumā noteiktajā kārtībā reģistrētas (Direktīvas 2007/36/EK 3.c panta 2. punkts). Šīs tiesības akcionārs var izlietot mēneša laikā no akcionāru sapulces norises dienas. Šāds termiņš noteikts, lai neradītu nesamērīgu administratīvo slogu akciju sabiedrībām un veicinātu to, ka akcionāri pēc iespējas operatīvāk izmanto tiem ar likumu piešķirtās tiesības.  5) Nav izmantota iespēja noteikt, ka starpniekiem nav tiesību prasīt maksu no akciju sabiedrībām un to akcionāriem par projektā iekļautajā FITL III2 nodaļā minēto pakalpojumu sniegšanu. Šādas iespējas izmantošana radītu starpniekiem nesamērīgu administratīvo slogu un izmaksas starpniekiem.  6) Nav izmantota iespēja paredzēt konsultatīvu akcionāru sapulces balsojumu par atalgojuma politiku. Komerclikuma 268. panta pirmās daļas 11. punkts jau no 2008. gada 28. maija paredz, ka akcionāru sapulces balsojums par valdes un padomes locekļiem paredzētās atlīdzības noteikšanas vispārējiem principiem, veidiem un kritērijiem ir akciju sabiedrībai saistošs. Nav nekāda pamata samazināt jau esošas prasības, kas ir vērstas uz akcionāru interešu aizsardzību. Arī lielākā daļa citu dalībvalstu ir izvēlējusies saistošu, nevis konsultatīvu balsojumu.  7) Nav izmantota iespēja paredzēt atkāpi no atalgojuma ziņojuma izskatīšanas akcionāru sapulcē maziem un vidēji lieliem uzņēmumiem (Direktīvas 2007/36/EK 9.b pants 4. punkts). Latvijā nav paredzēts "konsultatīvs balsojums", tāpēc pēc būtības jebkura jautājuma izskatīšana akcionāru sapulcē, ja par to netiek pieņemts saistošs balsojums, ir uzskatāma gan par konsultatīvu balsojumu, gan par apspriešanu akcionāru sapulcē, jo akcionāriem jebkurā gadījumā ir iespēja gan izteikt viedokli un iebildumus, gan organizēt nesaistošu (indikatīvu) balsojumu.  8) Nav izmantota iespēja atļaut akcionāram, kurš ir saistītā puse, piedalīties balsojumā (Direktīvas 2007/36/EK 9.c pants 4. punkta ceturtā daļa), jo Latvijā šāds regulējums pastāv jau no 2012. gada (Komerclikuma 280. panta otrās daļas 5. punkts).  9) Izmantota iespēja paredzēt, ka prasības par informācijas atklāšanu par nozīmīga apjoma saistīto pušu darījuma prasības attiecas arī uz "tipiskiem darījumiem" (Direktīvas 2007/36/EK 9.c pants 5. punkta otrā daļa). Latvija daļēji ir izvēlējusies Direktīvas piedāvāto stingrāko prasību. FITL regulējums jau šobrīd paredz, ka informācijas atklāšanas prasība par darījumu ar saistīto pusi attiecas gan uz nozīmīga apjoma, gan netipiskiem darījumiem. Proti, informācija par nozīmīga apjoma darījumiem tiek publiskota arī tad, ja tie atbilst tirgus nosacījumiem. Savukārt padomes vai akcionāru sapulces piekrišana ir nepieciešama tikai netipisku darījumu slēgšanai, ja otra darījuma puse ir saistītā puse, bet tas neattiecas uz nozīmīgu darījumu slēgšanu.  10) Nav izmantota iespēja paredzēt saistīto pušu darījumu noslēgšanas atvieglojumus noteikta veida saistīto pušu darījumiem (Direktīvas 2007/36/EK 9.c pants 6. punkts). Ikviens šāds izņēmums samazina esošo akcionāru, jo īpaši mazākuma akcionāru un potenciālo ieguldītāju tiesību aizsardzības līmeni. Vienlaikus paredzētie izņēmumi neattiecas uz parastās komercdarbības ietvaros slēgtiem jebkuriem citiem darījumiem, jo ziņošanas pienākums ir tikai par nozīmīgiem darījumiem, kas slēgti ar saistītajām pusēm. Turklāt Latvijā regulējums par darījumiem ar saistīto pusi pastāv jau no 2017. gada.  11) Nav izmantota iespēja paredzēt pienākumu obligāti sagatavot un publiskot ziņojumu par saistīto pušu darījumu (Direktīvas 2007/36/EK 9.c pants 3. punkts un 7. punkta 2. teikums), jo tas būtu papildu slogs akciju sabiedrībām un var kavēt darījumu noslēgšanas procesu. Vienlaikus FITL 59.1panta piektā daļa un desmitās daļas 6. punkts paredz, ka akciju sabiedrībai ir pienākums publiskot ziņojumu, ja tāds tai tomēr ir.  12) Projektā nav ieviesta Direktīvas 2007/36/EK 3.g 2. punktā paredzētā iespēja informāciju par iesaistīšanās politiku publiskot ne tikai ieguldījumu brokeru sabiedrības un kredītiestādes mājaslapā, bet arī citā vietnē. Šāda iespēja nav izmantota, jo ieguldījumu brokeru sabiedrībām un kredītiestādēm ir savas mājaslapas un ieguldītājiem būs vienkāršāk iegūt informāciju par iesaistīšanās politiku tieši ieguldījumu brokeru sabiedrību un kredītiestāžu mājaslapās. | | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | | |
| Cita informācija | Nav. | | | |
| **2. tabula Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem. Pasākumi šo saistību izpildei** | | | | |
| Projekts šo jomu neskar. | | | | |
| Cita informācija | | Nav. | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | 2018. gada 29. oktobrī projekts tika publicēts arī Tieslietu ministrijas un Ministru kabineta tīmekļvietnē, tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Projekta izstrādē piedalījās FKTK, kā arī tika rīkotas sanāksmes ar Finanšu ministrijas, regulētā tirgus organizētāja akciju sabiedrības ''Nasdaq Riga'' (biržas) un Baltijas Korporatīvās pārvaldības institūta (BICG) pārstāvjiem. Projekts tika izskatīts arī Tieslietu ministrijas izveidotajā pastāvīgajā darba grupā Komerclikuma grozījumu izstrādei, kuras sastāvā ir komerctiesību eksperti un praktiķi, kā arī pārstāvji no sociālajiem partneriem.  Projekts 2018. gada 29. oktobrī tika publicēts Tieslietu ministrijas tīmekļvietnes sadaļā "Sabiedrības līdzdalība" (<https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>) un Ministru kabineta tīmekļvietnē (<https://mk.gov.lv/content/ministru-kabineta-diskusiju-dokumenti>), aicinot sniegt priekšlikumus par projektu līdz 2018. gada 12. novembrim. |
| 3. | Sabiedrības līdzdalības rezultāti | Līdz 2018. gada 12. novembrim nav saņemti priekšlikumi vai komentāri par tīmekļvietnē publicēto projektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | FKTK. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | FKTK uzraudzību veiks esošo resursu ietvaros. |
| 3. | Cita informācija | Zvērinātiem revidentiem tiek paplašināts to dokumentu skaits, kas ir izvērtējami revīzijas pakalpojumu sniegšanas ietvaros. Zvērināti revidenti tām akciju sabiedrībām, kuras akcijas ir iekļautas regulētajā tirgū, papildus izvērtēs arī atalgojuma ziņojumu. |

Iesniedzējs:

tieslietu ministrs J. Bordāns

Latkovskis 67036953

Aivars.Latkovskis@tm.gov.lv

Vecozols 67774941

Kaspars.Vecozols@fktk.lv